text:
Longitud
Ti longitud ket ti heograpiko a koordinato a manginagan ti puesto ti daya-laud a punto iti rabaw ti Daga. Daytoy ket naibatay iti anggulo a panagrukod, ken kadawyan a maiyebkas kadagiti grado ken naibagbaga babaen ti Griego a letra ti lambda (λ). Dagiti punto nga addaan iti agpada a longitud ket mabirukan kadagiti linia a mapmapan manipud itithe Amianan nga Ungto aginggana iti Abagatan nga Ungto. Babaen ti taripnong, maysa kadagitoy, ti Kangrunaan a Meridiano, a lumabas babaen ti Naarian nga Obserbatorio, Greenwich, Inglatera, ket naikeddeng idi a panangibangon ti puesto ti sero gradgrado longitud. Ti longitud dagiti sabali a lugar ket marukodto koma a kas ti anggulo ti daya wenno laud manipud iti Kangrunaan a Meridiano, a sumakop manipud iti 0° iti Kangrunaan a Meridiano aginggana iti +180° nga agpadaya ken −180° nga agpalaud. Iti pannakaisangayan, daytoy ti anggulo a nagbaetan ti dalumpinas nga aglaon ti Kangrunaan a Meridiano ken ti dalumpinas nga aglaon iti Amianan nga Ungto, Abagatan nga Ungto ken ti lokasion a naibagbaga. (Daytoy ket mangporma iti kanawan a sistema ti koordinato nga addaan iti pagtayyekan iti z (tangan ti kanawan nga ima) a mangitudtudo manipud iti tengnga ti Daga iti Amianan nga Ungto ken ti pagtayyekan iti x axis (rtammudo ti kanawan nga ima) a gumay-at manipud iti tengnga ti Daga babaen ti ekuador iti Kangrunaan a Meridiano.)
Ti puesto a lokasion ti amianan-abagatan itiparaigid ti meridiano ket maited babaen ti bukodna a latitud,a daytoy ket (saan nga eksakto) ti anggulo a nagbaetan ti lokal a bertikal ken ti dalumpinas ti Ekuador.
No ti daga ket perpekto a nagtimbukel ken agpapada, ti longitud iti punto ket isunto laeng ti anggulo a nagbaetan tibertikal nga amianan-abagatn a dalumpinas babaen ti punto ken ti dalumpinas iti meridiano ti Greenwich. Iti amin a lugar iti Daga ti bertikal nga amianan-abagatan ket aglaonto iti pagtayyekan iti Daga. Ngem ti Daga ket saan nga agpapada, ken addaan daytoy kadagiti banatay—nga addaan iti grabidad ken maikaiyalis ti bertikal a dalumpinas iti adayo manipud iti pagtayyekan iti Daga. Ti bertika nga amianan-abagatan ket pagtutumponganda pay laeng tidalumpinas ti meridiano ti Greenwich iti adda met laeng nga agnggulo; dayta nga agnggulo ket astronomikal a longitud, ti longitud a karkuluem manipud iti panagpaliiw iti bituen. Thi longitud a maipakpakita kadagiti mapa ken dagiti ramit ti GPS ket ti anggulo a nagbaetan ti dalumpinas ti Greenwich ken ti saan unay a bertikal a dalumpinas babaen ti punto; ti saan unay a bertikal a dalumpinas ket perpendikular iti rabaw ti napili a timbukel nga aproksimado iti rabaw ti pantar ti baybat ti Daga, imbes a daytoy ket bukodna a perpendikular iti rabaw ti pantar ti baybay.
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
Dagiti silpo tiruar[urnosen | urnosen ti taudan]
Midia a mainaig iti Longitud iti Wikimedia Commons


c: text/html

text:
Dagiti prepektura ti Hapon
Dagiti prepektura ti Hapon ket isu dagiti 47 nga umuna nga urnos ti sub-nasional a turay iti estado wenno probinsial anga agpang: maysa a "metropolis" (都 to), ti Tokyo; maysa a "lawlaw" (道 dō), ti Hokkaidō; dagiti dua nga urbano a prepektura (府 fu), Osaka ken Kyoto; ken dagiti 43 a dadduma pay a prepektura (県 ken). Iti Hapon, maitudtudo dagitoy a kas ti todōfuken (都道府県). Dagiti prepektura gobierno a bagbagi a daddadakkel ngem dagiti siudad, ili, ken purok.
Ti daulo nga ehekutibo iti tunggal maysa a prepektura ket maysa a dagus a nabutosan a gobernador (知事 chiji). Dagiti bilin ken panagbusbos ket inaramid babaen ti maymaysa a kamara ti gimong (議会 gikai) a dagiti naelektado a kamkameng ket agserbida ti uppat a tawen a panagtakem.
Babaen ti agdama a Lokal nga Autonomia a Linteg, ti tunggal maysa a prepektura ket nabingbingayda pay kadagiti siudad (市 shi) ken dagiti distrito (郡 gun). i tunggal maysa a distrito ket nabingbingayda manen kadagiti ili (町 chō wenno machi) ken dagiti purok (村 son wenno mura). Kas pagarigan, ti Hokkaidō ket addaan iti 14 a suprepektura a daytoy ket tignay a sanga dagiti opisina (支庁 shichō) dagiti prepektura. Adda pay dagiti dadduma a prepektura nga addaan dagiti sanga ti opisina, a mangawit kadagiti prepektura nga administratibo a opisio ti ruar ti kapitolio.
Pakasaritaan[urnosen | urnosen ti taudan]
Daytoy nga agdama a sistema ket naibangon babaen ti Meiji a gobierno idi Hulio 1871 nga addaan ti pannakawaswas ti han a sistema ken ti pannakabangon iti prepektura a sistema (廃藩置県 haihan-chiken). Urayno adda idi dagiti sumurok a 300 a prepektura, adu kadagitoy ket sigud a han a teritorio, dagitoy a bilang ket napabassit ti 72 idi gibus ti 1871, ken 47 idi 1888. Ti Lokal nga Autonomia a Linteg iti 1947 ket nangited ti politikal a kabilegan kadagiti prepektura, ken nagikabil daytoy kadagiti prepektura a gobernador ken parlamento.
Idi 2003, ti Kangrunaan a Ministro a ni Junichiro Koizumi ket nangigay-at a ti gobierno ket pagtitiponenda dagiti agdama a prepektura kadagiti 10 a rehional estado. Daytoy a plano ket nangitawag a ti tunggal maysa a rehion ket ad-adu ti autonomiana ngem dagiti agdama a prepektura. Daytoy a panagaramid ket pabassitenna dagiti bilang dagiti subprepektura nga admistratibo a rehion ket gudduaenna dagiti ngina ti administrasion.[1] Ti gobierno ti Hapon ket panpanunutenda pay ti maysa a plano a babaen ti panagtitipon dagiti dadduma a grupo iti prepektura, a dagitoy ket agaramid kadagiti subnasional nga administratibo a pannakabingbingay a sistema a mangbukel kadagiti nagbaetan ti siam ken sangapulo ket tallo nga estado, ken mangted kadagitoy nga estado ti ad-adu pay a lokal nga autonomia ngem ti agdama a rag-o dagiti prepektura.[2] Manipud idi Pebrero 2011, awan pay ti naaramid a panakabingbingay kadagitoy.
Dagiti nagibasaran[urnosen | urnosen ti taudan]
- ^ Mabuchi, Masaru, "Munisipal a Panagtitipon idiay Hapon", Sangalubongan a Banko, 2001.
- ^ "Doshusei Rehional a Sistema" Nailian nga Asosasion para iti Panagsukisok a Panagrang-ay.

robotstxt: allowed

filter: keep


text:
CANDON CITY – Nagiwaras itay nabiit ti City Agriculture Office kadagiti bangus fingerlings kadagiti mangngalap nga agnaed kadagiti coastal barangays ditoy siudad.
Impakaammo ni Maritess Mecos, Fisheries Coordinator ti City Agriculture Office, a nabunongan dagiti mangngalap dagiti coastal barangays ti Patpata 1 ken 2, Paypayad, Calongbuyan, Darapidap, Caterman ken Tamurong 1 ken 2.
Kinuna ni Mecos nga aganay P1.5 milion ti nailatang a pondo para iti daytoy a programa ti opisinana.
Kinuna pay ni Mecos a sumaruno a maiwaras dagiti tilapia fingerlings ket uray dagiti saan nga agnaed kadagiti barangay iti igid ti baybay ket mabalinda ti agkiddaw kadagiti fingerlings.#
CANDON CITY – Nagiwaras itay nabiit ti City Agriculture Office kadagiti bangus fingerlings kadagiti mangngalap nga agnaed kadagiti coastal barangays ditoy siudad.
Impakaammo ni Maritess Mecos, Fisheries Coordinator ti City Agriculture Office, a nabunongan dagiti mangngalap dagiti coastal barangays ti Patpata 1 ken 2, Paypayad, Calongbuyan, Darapidap, Caterman ken Tamurong 1 ken 2.
Kinuna ni Mecos nga aganay P1.5 milion ti nailatang a pondo para iti daytoy a programa ti opisinana.
Kinuna pay ni Mecos a sumaruno a maiwaras dagiti tilapia fingerlings ket uray dagiti saan nga agnaed kadagiti barangay iti igid ti baybay ket mabalinda ti agkiddaw kadagiti fingerlings. (Danny Antalan)


text:
3. Ni Teresa, agay-ayat latta
NI KAANO man didanto makaruar iti pupokan ti pammati, kinunak kenka sakbay ti pannakapasamak ti kanito a panangkamkamatta kadagiti angesta. Kayatka nga arakupen. Ngem kasano ngata aya ti panangarakup iti maysa nga ay-ayaten a kinawesan ti nilumoten a pagalagadan ti pammati? Your faith, Padre Deus--our faith--is for real!
Ammok, Teresa, ammok, kinunam kaniak. Biroken dagiti nabaked a ramaymo dagiti narapis nga imak ket agsinggalot manen dagiti ngatangata a mangbitbitibit kadata iti indayon dagiti rugso ti sipnget a duata laeng ti makaammo.
Sika ken siak, Padre Deus, iti nailangitan nga ayat. Sika ken siak iti nailangitan ngem maiparit nga ayat.
Ta kasano koma nga ayatenka no diak met matagikua dagiti buteng ken darepdepmo?
Ania a panagtalawataw ni rugso manipud kadagiti ing-ingungoten unay a kanito ti makaited kaniak iti talinaay ni pakinakem? Ania a talinaay ti maagsep kadagita bara a tumrarong manipud iti panakaila ni labus a kinaasinok iti labus met laeng a kinaasinom?
Awan ngarud rason tapno agindegta iti am-ammangaw nga arapaap, kinunak idi kenka, Padre Deus. Inyunay-unayko kenka dayta, di ngamin?
Ania a kaimudingan ti agur-uray kadata, Teresa? Sinaludsodmo ketdi kaniak. Manen ken manen, kasla tiradan a liday ti madlawko kadagiti matam. Agladingitak. Pribado a ladingit.
Ay, wen, ladingit a para kenka.
Ladingit a para met laeng kanniak.
Maysa laeng a banang-es ti insungbatko iti saludsodmo. Adda dagiti rikna a saan a nasken a baliksen. Kas iti riknak maipapan iti masungad nga aldaw. Papanan ngata dagiti sangaribu ket maysa a banang-es malaksid ti panaglansadda iti kaadalman ti naisingkaw a rikna?
Don't we deserve to live? Sinaludsodmo met laeng kenka idi agangay. Addan daytay awanan nagan a bulkan iti barukongko ket mamutbuteng daytoy, mangikarkari iti delubio iti rikna iti ania man a kanito.
Diak koma kayat ti agbalikas. Diak koma kayat ti mangirukit manen kadagiti ngatangatak kenka. Saan a kas karina ti agabito a saan a para iti bukod a pakaragsakan no di ket para iti pakaragsakan dagiti tao a pagserbian. Wen. Saan a kas karina ti mangimaro met iti masakbayan--isandi kadagiti bambanag a daddadakkel nga amang ngem iti bukod a pakapnekan.
Binirokmo dagiti kannayon a balikas ti saludsodko kadagiti lumammiisen a ramayko. Saksi ti ginatangmo a rabii dagiti umel a balikas. Ken saksi met dagiti umel a balikas ti ginatangmo a rabii iti ginatangmo met laeng a siled iti kinaunday ti nasayud laeng nga agpatnag.
Mano pay a panaglemlemmeng, Padre Deus? sinaludsodko kenka.
Mano pay a panagur-uray iti sipnget tapno lamuten ti sipnget ti kinaasinota satanto gumatang iti espasio ken oras iti kinaunday dagiti adu unay a dita ammo maipapan iti masakbayan?
Agalumiim met no kua ti artipisial a lamiis nga ipugpugso ti mababain a berber ti air coditioner iti ginatangmo a siled. Ditoy nga uksotenta dagiti bain, ila, duadua. Ditoy a wayawayaanta dagiti estranghero a rikna tapno birokenda dagiti kaasmangda kadagiti anangsab a tiliwen dagiti makusen a lino ken ipupok ti nakakandado a ridaw.
I am so alone, Teresa, kinunam, ket nakulding ti barukongko.
Motherhood instinct siguro, kayatko nga arakupenka, ibaludka kadagiti imak, isadagko ti ulom iti barukongko. Kayatko nga iti panangisadagko iti ulom, agmuyek ti aringkuloten a buokmo, sagaysayek babaen dagiti ramayko tapno laeng mariknam a siak, ni Teresa, ket kabinnuligmo iti sabali a gerra iti biag, ken siak, ni Teresa, masindadaan nga agsakripisio tapno madaeranta a sarangten ti pangta ti masakbayan.
Ngem dimo insadag ti ulom iti barukongko, Padre Deus. Ket saan met a naan-anay ti nakemko a mangiparipirip kenka ti kaririknak.
Idi un-unana, diak maawatan daytoy a pasamak. Ngem ammok itan: Adda dagiti waig ti rikna a ditay kabaelan a rangtayan.


text:
Thursday, October 5, 2017
GENDER AWARENESS, FDS TOPIC PARA ITI 4 Ps, NAILEPPAS
Cabugao, Ilocos Sur – Iti pannakiuman ti Web In-Action iti, impakaammo dagiti Staff ti Opisina ti Municipal Operations Office (MOO) ti 4 Ps Program, Municipal Link-Cabugao nga itultuloyda nga isaksaknap ti pakabuklan ti programa ti Salun-at ken Nutrision iti pagnaedan dagiti kameng ti 4 Ps kadagiti barangay ti Munisipalidad ti Cabugao ket sinapasapda manen a napan inadalan dagiti 4 Ps itay bulan ti Setiembre 2017. Naballigi ti resulta ti pannakailektiur ti topiko maipapan iti Gender Awareness (Ang Pagkaiba ng Lalaki at Babai).
Innayonda a makiko-koordinarda latta kadagiti Opisiales ti Barangay/Parent Leaders a katinnulongda a mangorganisar iti Family Development Session (FDS) para iti Topiko nga imitingda kadagiti 4 Ps para iti dayta a bulan.
Iti manon a bulan a pannakaangay ti Family Development Session (FDS) kadagiti barangay ket nasursuron dagiti Parent-Leaders ti tumakder iti bukodda a panangtarawidwid iti miting ken seminar iti masakupanda.
Ita a bulan ti Oktubre 2017, dagiti Social Worker iti aglektiur kadagiti FDS Session-da ket napagkaykaysaanda a maysa a Topiko latta ti binsaenda kadagiti Family Development Session-da tapno nadardaras a maawatan dagiti kliente ken epektibo iti maaramid nga evaluation a maisayangkat kalpasanna. Nalaklaka pay a maawatan dagiti adalanda a 4 Ps no dagitay kabisadoda/naipanawen a Topiko/Situasion iti maiyad-adal kas parte iti Values Formation ti Programa.
Dagitoy nga aksion ken inisiatiba ket maigapu iti agtultuloy a panangtarabay kadakuada ti Gobierno Munisipal iti panangidaulo ni Mayor Josh Edward S. Cobangbang iti pannakikammayetna iti Ahensia ti DSWD iti napintas a maaramidan dagiti programa a maisaksaknap kadagiti barangay tapno maragpat iti sapasap a panagrang-ay iti Pamilia ken umili. # (Web In-Action)
Innayonda a makiko-koordinarda latta kadagiti Opisiales ti Barangay/Parent Leaders a katinnulongda a mangorganisar iti Family Development Session (FDS) para iti Topiko nga imitingda kadagiti 4 Ps para iti dayta a bulan.
Iti manon a bulan a pannakaangay ti Family Development Session (FDS) kadagiti barangay ket nasursuron dagiti Parent-Leaders ti tumakder iti bukodda a panangtarawidwid iti miting ken seminar iti masakupanda.
Ita a bulan ti Oktubre 2017, dagiti Social Worker iti aglektiur kadagiti FDS Session-da ket napagkaykaysaanda a maysa a Topiko latta ti binsaenda kadagiti Family Development Session-da tapno nadardaras a maawatan dagiti kliente ken epektibo iti maaramid nga evaluation a maisayangkat kalpasanna. Nalaklaka pay a maawatan dagiti adalanda a 4 Ps no dagitay kabisadoda/naipanawen a Topiko/Situasion iti maiyad-adal kas parte iti Values Formation ti Programa.
Dagitoy nga aksion ken inisiatiba ket maigapu iti agtultuloy a panangtarabay kadakuada ti Gobierno Munisipal iti panangidaulo ni Mayor Josh Edward S. Cobangbang iti pannakikammayetna iti Ahensia ti DSWD iti napintas a maaramidan dagiti programa a maisaksaknap kadagiti barangay tapno maragpat iti sapasap a panagrang-ay iti Pamilia ken umili. # (Web In-Action)
Posted by Bayan ng Cabugao, Ilocos Sur at 2:38 PM
Subscribe to: Post Comments (Atom)


text:
Ti Lāna‘I Community Health Center ket ipaayanna dagiti pasyente iti alisto ken pribado nga ruangan
panggep kadagti impormasyon mediko iti online tapno makita iti bukodda a rekord ti personal a salun-
atda uray ania ken no sadino man basta adda laketdi koneksyon ti Internet. Mabalinmo a makita ti
bukodmo nga impormasyon panggep ti salun-atmo ken maited kenka dagiti “periodic updates” ken
palagip nga aggapu iti doktormo babaen ti panangipatulodda iti personal nga e-mailmo!
I-klik ditoy tapno mapanka iti Patient Portal!
( Para kadagiti sabsabali pay nga impormasyon, awagan ti Outreach & Education Division iti numero 565 – 6919 ext. 136 )
Click the screen shot below to access the Web Patient Portal Reception Video!


text:
CLAVERIA, Cagayan – Masuspetsa a maiwaras iti Ilocos, Region 2 ken Cordillera ti 180 kilos a high-grade shabu nga agbalor iti P900 million a nakumpiska dagiti nagtitipon nga elemento ti kapolisan iti maysa a bangkag sadiay Barangay Culao, Claveria, Cagayan idi Hulio 3 .
Kanaig daytoy, kinuna ni Police Senior Supt. Albert Ignatius D. Ferro, nangidaulo iti PNP Anti-Illegal Drugs Group, nga itultuloyda ti agimbestiga no sadino ti naggapuan daytoy dakkel a bulto ti shabu, no naipuslitda wenno napartuatda iti lokal a pasilidad ti droga.
Innayon ni Ferro a nagpatulongda iti PDEA iti pannakainbestiga iti nagtaudan ti nakumpiska a droga a masuspetsa a paset ti dakkel a bulto ti shabu a naipuslit iti pagilian itay nabiit babaen ti maysa a ganggannaet a sindikato ti droga a nailasat iti saan a naguardiaan a paset ti kabaybayan ti Cagayan.
Kinuna ni Ferro a mabirbirok ti akinkukua iti bangkag idinto nga inyebkasna ti posibilidad nga adda sekreto a laboratorio ti shabu a kukua ti maysa a Taiwanese iti probinsia.
Karaman iti raiding team a nangsuporta iti PNP-AIDG ti Special Action Force nga indauluan ni Supt. Abraham Abayari; Custom-Intelligence Group nga indauluan ni Neil Estrella; ti Ilocos Norte Police Provincial Office iti panangidaulo ni Senior Supt. Jose Melencio C. Nartatez Jr.; ti Cagayan Police Provincial Office iti panangidaulo ni Senior Supt. Ronaldo Olay; ken ti PDEA Regional Office 2 iti babaen ni Director Derrick Arnold Carreon.
Nagresulta ti operasion iti pannakarekobre ti 180 plastic packs a mapattapatta nga agbalor iti P900 million ti masuspetsa a shabu a naikabil iti pito a nangisit a bag nga addaan marka a “Leah D” ken maysa a dakkel nga asul nga ice box.
Maysa a di nabigbig nga impormante ti nangitip iti kapolisan mainaig kadagiti naikali a droga.
Agarup 30 nga oras a nagsawar ti PNP-AIDG team sakbayda a nasapulan ti naikali a droga iti maysa a naabandonar a bangkag a mapapati a kukua ti maysa a Rene de Maya.
Addan iti kustodia ti PDEA dagiti nakumpiska a droga.
Kinuna ni PDEA Director Isidro Lapeña a maguardiaan dagiti nakumpiska a droga iti PDEA Laboratory Service tapno saanda a maresiklo ken madadaelda a dagus no adda pammilin ti korte.
Kabayatanna, kinuna ni PNP Chief, Director General Ronald “Bato” Dela Rosa nga inkali dagiti akinkukua dagiti droga agsipud ta addan butengda a maarestoda iti mabiit.
Segun ken ni Dela Rosa, maideliber koma dagiti droga iti Binondo ngem nagbuteng ti sindikato iti ballaag ni Presidente Duterte ket inkeddengda nga ikali dagitoy.
Kinuna ni Dela Rosa nga isingasingna ken ni Presidente Duterte ti pannakaited iti gunggona iti impormante. (Tawid News Team)


text:
Gardanne
Ti Gardanne ket maysa a komuna ti Bouches-du-Rhône a departamento idiay akin-abagatan a Pransia.
Dagiti linaon
Heograpia[urnosen | urnosen ti taudan]
Daytoy ket asideg idiay Aix-en-Provence ken Marseille ken adda iti igid ti pagsasabtan ti perokaril a mangisilpo kadagitoy dua a siudad.
Klima[urnosen | urnosen ti taudan]
Ti tabla dita baba ket mangipakpakita kadagiti temperatura ken panagtudtudo para iti paset ti panawen ti 1971-2000 :
Populasion[urnosen | urnosen ti taudan]
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig iti Gardanne iti Wikimedia Commons


text:
Richard Nixon
Ni Richard Milhous Nixon (Enero 9, 1913 – Abril 22, 1994) ket isu idi ti maika-37 a Presidente iti Estados Unidos, a nagserbi manipud idi 1969 aginggana idi 1974. Ti is-isu laeng a presidente a nagikkat ti opisina, ni Nixon ket nagserbi idi idiay pannakabagi ti E.U. ken senador manipud idiay California ken ti maika-36 a Bise Presidente iti Estados Unidos manipud idi 1953 aginggana idi 1961.
Ni Nixon ket naipasngay idi idiay Yorba Linda, California. Kalpasan ti panakalpasna ti lisensatura nga obrana idiay Kolehio ti Whittier, isu ket nagturpos idiay Unibersidad ti Duke a Pagadalan ti Linteg idi 1937, ken nagsubli idiay California tapno agpakasanay ti linteg. Isu ken ti asawana, a ni Pat Nixon, ket immalisda idiay Washington tapno agtrabaho para iti pederal a gobierno idi 1942. Isu ket simmarunoa nagserbi idiay Marina ti Estados Unidos idi panawen ti Maikadua a Sangalubongan a Gubat. Ni Nixon ket nabutosan idiay Kamara dagiti Pannakabagi idi 1946 ken idiay Senado idi 1950. Ti panagkamatna ti Hiss a Kaso ket nangipatakder ti panakaidayawanna a kas ti maysa a daulo ti kontra-komunista, ken nangipangato kaniana ti nailaina a kadayegan. Isu idi ti tumaray a kadua ni Dwight D. Eisenhower, ti nominado ti Partido Republikano iti 1952 a panagbutos. Ni Nixon ket nagserbi ti walo a tawena a kas bise presidente. Isu ket nagigakat ti napaay a panagkampania ti presidente idi 1960, nga inabak ti bassit laeng ni John F. Kennedy, ken naabak ti panakilumba ti Gobernador iti California idi 1962. Idi 1968, isu ket timmaray manen para iti presidente ken nagballigi a nabutosan.
Dagiti silpo ti ruar[urnosen | urnosen ti taudan]
Midia a mainaig kenni Richard Nixon iti Wikimedia Commons


text:
Panglukat a sarita ti impaay ni Vice Mayor Danny Q. Gazmen. Kimmablaaw ken binigbigna ti kinaayat dagiti adu nga umili a nakipagrambak ti Paskua 2011ket dinakamatna ti mensahe ti panagselebrar babaen iti panangited ti ayat, panagririnnanud, pinnakawan, panagsisinnakit, panagtutunos ken panagkaykaysa a mangidur-as ti ili a Cabugao babaen ti panangtimonda ken ni Mayor Ediboy.
Kinablaawanna met dagiti padana nga opisiales ti Sangguniang Bayan: SB Members Vicky S. Serna, Josefina S. Vallejo, Richard T. Alcid, Dr. Jemaima Tan-Yee, ken Dr. Carlito S. Pano, M.D. a naitallaong iti programa.
Naaramid ti salip ti Choir iti tallo a kategoria: Elementaria a buklen ti uppat a grupo/zona nga agsasalip; Sekundaria: buklen ti lima a haiskul nga agsasalip; ken 6 a grupo iti inter-department talents show competition iti LGU-Cabugao.
Kalpasan ti salip, naited dagiti premio a cash kadagiti kalalaingan a Choir Group. Nagun-od ti Zone 3 ti Umuna a Premio iti kategoria ti Elementaria idinto ta binagi met ti Cabugao Institute iti High School Category. Naisaruno ti pannakaited ti premio a cash ken tropeo kadagiti nangabak a barangays iti LAING TI BARANGAY 2011 a nangrangkonan ti Barangay Pug-os ken Barangay Bonifacio awards ken premio. Automatiko a maiserrek a Finalist ti Barangay Pug-os iti SIGLAT Awards iti Provincial Government, Ilocos Sur.
Inyalat met ti Barangay Rizal nga idauluan ni ABC President, Brgy. Captain Teddy U. Soller ti Umuna a Puesto iti Lantern Parade Competition a naaramid idi Disiembre 1, 2011. Maikadua ti Barangay Baclig ken maikatlo iti Barangay Cuancabal.
Impeksa ni Mayor Ediboy iti panagyamanna iti kaadu dagiti umili a nakipagrambak ti Ragsak Cabugao Paskua Festival 2011 kasta met iti sibubukel a DepEd District a nakikaysa kadagiti pasalip a naaramid. Dinayawna met ti tunos dagiti empleado ti LGU a nagiparang ti pabuyada. Impanamnama ti Alkalde a maselebraran iti kastoy a wagas ti Paskua iti tinawen ken impagtengna ti kablaawna ken agraman ti sibubukel a pamiliana iti Naragsak a Paskua ken Nagasat a Baro a Tawen ti amin nga umili ti Cabugao!
Naited met ti premio dagiti nangabak iti LGU Talents Show Competition a nagpartisiparan ti innem a grupo. Inyalat ti Group 2 (DA-LGU, MPDC, Engineering) ti premio a P10,000 Cash Prize. # (Insurat ni JOED S. SAJONIA/ab photography)


text:
Naitabon ni dati Defense Secretary Angelo Reyes babaen ti seremonia a maited laeng kadagiti bannuar. Iti mata dagiti gagayyemna, nakadkadkaduana ken dagiti mangipatpateg kenkuana, maysa a bannuar ni Reyes, maraem nga opisial, mapagtalkan a dadaulo ti gobierno.
Ala, saantayo a kontraen ti kinuna ti maysa nga anakna a natay ti amana a maysa a nadayaw ken maraem a tao, ket dayta ti dida maagaw kadakuada.
Ngem agbibitin dagiti saludsod: Pudno kadi a tunggal adda maipatugaw a baro a hepe ti Armed Forces of the Philippines, adda “pasarabona” a kuarta ken no adda agretiro nga AFP chief of staff, adda “pabalonna” a kuarta? Pudno kadi a nakarudkod dagiti pondo nga inted ti United Nations a para kadagiti maibaon a soldado a tumulong a mangtagiben iti urnos ken talna kadagiti nariribuk a pagilian?
Nagsimple dagiti saludsod. Nagsimple met koma dagiti sungbat: wen wenno saan! No wen, no agpayso nga adda korapsion, yanna dagiti ebidensia? Rumbeng a maidatag itan dagiti ebidensia a mangitudo kadagiti opisial a nangisawsaw iti ramayda iti pondo ti armed forces ti pagilian.
Ngem ditoy met ti lumtuadan pay ti sabali a saludsod: apay a kinettel ni Gen. Angelo Reyes ti biagna?
Kuna dagiti mangisakit kenkuana: saanna a nadaeran dagiti pannakaibabain a linak-amna kadagiti senador a di man la nangited kenkuana iti respeto a rumbeng koma a maited iti kas kenkuana a nagbalin a nangato nga opisial ti militar ken iti gobierno.
Kuna ti dadduma a gagayyemna a soldado: tapno mailisina iti dakdakkel pay a pannakadadael ti institusion nga impatpategna.
Kuna met dagiti dadduma a mangipatpateg kenkuana: tapno mailasa ti pamiliana iti ad-adu pay a pannakaibabain.
Aniaman ti gapuna, makunami met nga intugotna iti tanem dagiti adu a saludsod a makaited koma iti paglawagan kadagiti alegasion ti korapsion iti military establishment. Iti ipapatayna, nabati dagiti umili nga agngatangata no pudno dagiti alegasion ti konbersion ken pasalubong ken pabaon dagiti hepe ti AFP kasta met dagiti mapapati a mapukpukaw a pondo manipud iti United Nations a maited koma kadagiti kailiantayo a soldado a naibaon a tumulong iti pannakatagiben ti urnos ken talna kas peacekeeping forces kadagiti nariribuk a pagilian.
Gapu kadagitoy a napasamak, idagadagmi pay a saan koma a maisardeng ti panagpalutpot mainaig iti mapapati a korapsion iti military establishment iti baet nga adda maysa a ‘nagsakripisio’ iti panangtunton iti kinapudno. Kasapulan a mabukitkitan ti kinapudno, uray asino ti dungparenna, uray asino ti agannay ken uray no nangangato nga opisial ti madalapus.
Lagipentayo koma dagiti ginasut a biag dagiti kadaraantayo a soldado a naipatli ti biagda iti gubatan, , saan a gapu ta agkurkurang iti kabaelanda a makirupak no di gapu ta makurkuranganda iti bala ken paltog, kadagiti ramit a pakigubat iti baet ti kaadda dagiti maikurkurimed a pondo a mangpapuskol laeng iti bulsa dagiti nangangato nga opisial.#


text:
Dasol, Pangasinan
Ti Dasol ket maysa a maika-3 a klase nga ili iti probinsia ti Pangasinan iti Filipinas.
Dagiti baranggay[urnosen | urnosen ti taudan]
Ti Dasol ket nabingbingay a politikal kadagiti 18 a barbaranggay.[2]
- Alilao
- Amalbalan
- Bobonot
- Eguia
- Gais-Guipe
- Hermosa
- Macalang
- Magsaysay
- Malacapas
- Malimpin
- Osmeña
- Petal
- Poblacion
- San Vicente
- Tambac
- Tambobong
- Uli
- Viga
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Pangasinan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Pangasinan". Datos ti Populasion ti Ili. Dibision ti Panagsukisok ti LWUA. Naala idi 2 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
LIDLIDDA, Ilocos Sur – Rinambakan daytoy nga ili ti Buyag Festival sadiay Parke Paraesus Berde idi Enero 7.
Indauluan ni Mayor Constante Segundo, Jr. ken dagiti municipal ken barangay officials ti pannakarambak daytoy a festival a kangrunaan a panggepna ti pannakataginayon ti kultura ditoy nga ili.
Kangrunaan a bisita da sigud a House Deputy Speaker Eric Singson, 1st District Congressman Ryan Singson, ken dagiti agdama a bokal iti maikadua a distrito ti Ilocos Sur.
Karaman kadagiti aktibidad iti daytoy nga aldaw ti pannakaisayangkat ti trade fair and exhibit ken pannakaipabuya dagiti nadumaduma a sala ti tribu a nagpartisiparan dagiti pagadalan iti elementaria ken sekundaria.
Naigiddan iti daytoy nga aldaw ti pannakainagurar ti pasdek nga inawagan dagiti opisial iti World Convention Center.#


text:
Salaysay ni Jose Ed. Sajonia
NO ESKOLARKA, tangta-ngadendaka ta masiribka ken di agproblema unay dagiti nagannak kenka a mangpabasa kenka gapu ta itden ti sabali a tao wenno grupo, institusion, pribado man wenno publiko, ti kaaduan a gastosmo.
Nangruna unay no ti nagaw-atmo nga scholarship grants ket naggapu iti nalatak a kolehio wenno unibersidad kas iti University of the Philippines, ay, ket maigloriaka a kanayon iti pannakaawagmo nga eskolar!
Ala, ti nasken ken kasesitaan ket agbalinka nga eskolar a makuna ta supsuportarandaka iti libre a pagbasam, di met, Kaka?
CABUGAO EDUCATION SCHOLARSHIP PROGRAM
Nagbalin a linteg ti Ordi-nance No. 2013-10 a napa-uluan: “An Ordinance Establishing the Cabugao Education Scholarship Program…” a pinutar ni Sangguniang Bayan Member Danilo Q. Gazmen ken inda-rirag ti Joint Committee on Education and Appropriation ken inaprobaran ni Mayor Edgardo S. Cobangbang, Jr. idi Oktubre 14, 2013 kalpasan a naglasat iti maikatlo ken final reading iti konseho munisipal.
Kangrunaan a maisagut iti daytoy a linteg dagiti agtutubo nga annak ti napanglaw a pamilia a di makabael a mangi-sakad iti panagadalda tapno makaturposda iti high school wenno makaileppasda iti kole-hio a makatulong iti panag-biagda. Busbosenda a kuarta ti dakkel a tubeng iti panagadal dagiti agtutubo nga annak ti napanglaw a pamilia.
Buklen ti Cabugao Edu-cational Scholarship Program Board ti siam a kameng nga idauluan ti municipal mayor a mangpili kadagiti kualipikado a grantees.
Iti pannakiuman ti nagsurat ken ni SB Secretary Maxfel S. Suboc, kinunana nga iti dagup ti 30 nga ordinansa a napagbalin a linteg ti konseho munisipal iti 2013, ti nasao nga scholarship program ti makuna a dakkel ti kaipapananna gapu iti panag-kasapulan dagiti tumantan-ay a henerasion ti agtutubo iti ili ti Cabugao a maisagutan iti adal.
SAGUT KADAGITI NA-PANGLAW nga agtutubo
Nageksamen dagiti aplikante para iti daytoy libre a panagadal a programa ti LGU-Cabugao nga idauluan ni Mayor Edgardo “Ediboy” S. Cobangbang, Jr. idi Abril 28, 2014 iti Cabugao North Central School, Brgy. Rizal, Cabugao, Ilocos Sur.
Maiyimplimentar ken maisa-gut daytoy a linteg kadagiti makaruar iti eksamen nga agtutubo a nasged ti tarigagayda a makaileppas iti high school ken kolehio.
Naaramid ti umuna a tarip-nong dagiti scholars ti LGU-Cabugao iti Municipal Con-ference Hall, Cabugao, Ilocos Sur itay nabiit a nagatendaran dagiti estudiante iti high school ken kolehio a nakaipasa iti naituyang a pagrukodan baba-en iti implementasion ti Cabugao Education Scholar-ship Program ti munisipio.
Iti nasao a panagtitipon, imbinsa ni SB Member Dr. Jemaima S. Tan-Yee, chair iti Committee on Education, kadagiti nakapasa dagiti pang-gep ken alagaden daytoy nga scholarship program.
Nangipaay met iti pamma-lagip ken inspirasion ni SB Member Benedicto M. Savellano, Vice Chair, Com-mittee on Education, kadagiti estudiante ken nagannakda.
Nakipaset met iti nasao a miting da Dario Roy Siruno ken ni Municipal Budget Officer Miss Marietta S. Cruz, agpada nga adda akemda iti pannakaipatungpal daytoy a programa ti munisipio.
No kaskasano ket nairugi daytoy a napintas a gundaway kadagiti poor but deserving students a taga-Cabugao. Nupay 30 nga estudiante pay laeng ti damo a mabenepisiaran iti daytoy scholarship program, naiyalokaran iti P300,000 tapno naannayas ti pannaka-irusatna.
Ti napateg ket agtultuloy daytoy a programa ti LGU-Cabugao ta babaen ti naapro-baran nga ordinansa, addan mandato a tinawen a maiya-lokaran iti pundo daytoy a proyekto.#


text:
SAGAYADEN, Cabugao, Ilocos Sur – Umabot iti 200 a bilang ti mannalon ti nagatendar iti naaramid a Field Day iti Techno-Demo Project sadiay Barangay Sagayaden, Cabugao, Ilocos Sur idi Hulio 16, 2011. Daytoy a proyekto ket nagbuligan ti Gobierno Munisipal nga idauluan ni Mayor Ediboy S. Cobangbang, Jr. ken ti DA-Regional Field Unit (RFU) nga ibagian da OIC Regional Executive Director Renato A. Maguigad ken Regional Technical Director , Engr. Eduardo M. Gonzales ti Research and HVCDP Focal Person.
Ginetteng ni Vice Governor DV Savellano, kangrunaan a sangaili, ti laso a mangpasingked ti pannakalukat ti aktibidad iti imatang ni Mayor Ediboy, SBM Benedict Savellano, Chairman, Committee on Agriculture ti Sangguniang Bayan, dagiti agmulmula ti nateng, Barangay Officials, Agricultural Technologists ti Municipal, Provincial ken Regional Offices, dagiti dadaulo ti nadumaduma nga opisina ken ahensia, ken dagiti pannakabagi ti seed ken chemical companies.
Iti mensahe ti Bise Gobernador, dinayawna daytoy a gannuat ket kalikagumanna a maipatungpal dagiti naadal dagiti nagatendar tapno maaramid met kadagiti barbarangay a pagtuladan dagiti dadduma a vegetable growers ta napigsa a mangtulong ti kabibiag dagiti umili ti panagmulmula ti nateng nangruna ti hybrid ti klasena.
Simmaruno ti panangpasiar dagiti nagatendar ti nabantengan a plot wenno nagmulaan ti tunggal seed companies ket tunggal coordinator ipalawagna kadagiti agpaspasiar iti kaipapanan ti inaramidda a demo-garden.
Kalpasan ti panangrikusda ti ninanetangan, nagderetso dagiti nagatendar iti uneg ti Seguban Warehouse para iti pannakaangay ti programa ken lektiur dagiti seed companies. Iti mensahe ni RTD Gonzales ti DA-RFU 1, isublatda a paaktibuen ti agmulmula ti nateng ta supisiente ti produksion ti bagas iti Rehion Uno. In-inuten ti Gobierno nga isubli ti panaggarden babaen iti programada nga ipatungpalda a demo-farm ken uray pay iti pageskuelaan tapno maaramid ti “Gulayan sa Paaralan.”
Inyunay-unay ni RTD Gonzales a nateng koman ti imasetas iti sango ti pagtaengan saan ket nga orkidia tapno maisaknap ti kampania ti panagmula ti nasustansia a natnateng. “Magtanim ng gulay sa harapan, matuwa ka, masiyahan ka at may gulay ka pa!” innayon ti opisial ti DA-RFU.
Nagyaman met ni Mayor Ediboy iti mensahena iti amin a nakigamulo kadaytoy a proyekto. Imbagana a dakkel a pakaitan-okan ti pannakapili ti ili ti Cabugao nga umayan dagiti adda iti kabangibang a lugar a mangkita ken mangadaptar kadaytoy a naballigi a demo-farm project ti ili. Inulitna ti panangprobitsar dagiti mannalon kadagiti ahensia a makatulong kadakuada iti munisipal, probinsial ken rehional a benneg. Mangnamnama ti Mayor iti agtultuloy a kinasupisiente ti suplay ti nateng dagiti umili gapu iti daytoy a gannuat ti DA ken ti LGU.
Naisaruno ti panaglektiur dagiti dadaulo ti seed companies a kas iti Allied Botanical Corporation, East West Seed Company, Inc.,Ramgo International Corporation, ken Seminis Vegetable Seeds. Nagdemonstrar met iti kanatengan dagiti pannakabagi ti chemical companies kadagiti produktoda kas iti Du Pont,Planters Products, Syngenta ken Ramgo International Corporation.
Ti Techno-Demo Project on High Yielding Lowland Vegetables ket nagbuligan nga ingannuat ti LGU-Cabugao, DA-RegionaL Field Unit 1, Provincial Government, Ilocos Sur ken Philippine Seed Industry Association (PSIA). #


text:
CANDON CITY – Tallo a motorista ti natay idi nainbolbar ti luganda iti nagsisina nga aksidente a napasamak sadiay Narvacan, Santa, ken daytoy a siudad idi Enero 23 ken 24.
Idi agarup 10:30 ti rabii ti Enero 23, nainbolbar ti maysa nga Isuzu 10-wheeler truck ken maysa nga Apache motorcycle iti aksidente iti kalsada a sakup ti Barangay San Jose, Narvacan.
Kas maibatay iti report, kinuna ni D-Jay Malaque y Madamba, 27, awanan asawa, ken residente iti Barangay 22, Bani, Bacarra, Ilocos Norte, nga iparparkingna ti minanehona nga Isuzu 10-wheeler truck idi dinungpar ti Apache motorcycle a minaneho ni Jomar Cacpal y Brea, 27, awanan asawa, mannalon, ken residente iti Barangay Dasay, Narvacan, Ilocos Sur.
Naitaray ni Cacpal iti Ilocos Sur District Hospital, Narvacan ngem indeklara ti nangtaming kenkuana a doktor a dead on arrival.
Nakaro ti pannakadadael ti sungo ti motorsiklo idinto a nagsagrap iti pannakadadael ti makannigid a paset ti truck gapu iti pigsa ti impact.
Iti sabali pay a report, idi malem ti Enero 24, pimmusay iti ospital a nakaitarayanna ti maysa a motorista kalpasan a dinungpar ti luganna ti dua pay a motorsiklo sadiay Barangay Labut Norte, Santa, Ilocos Sur.
Pimmusay iti Metro Vigan Cooperative Hospital a nakaitarayanna ni Danny Garcia y Tolentino, 50, naasawaan, ken residente iti Barangay Bucalag, Santa, Ilocos Sur.
Naiyospital met iti nasao nga ospital ti drayber ti Mio Sport a ni Jushua Patrick Buenio y Burgonio, 25, awanan asawa, ken residente iti Barangay Cabangaran, Santa, Ilocos Sur; ti drayber ti Haojie motorcycle a ni Miguel Tacay y Baltazar, 18, baro, residente iti Barangay Pandan, Caoayan, Ilocos Sur, ken ti insakayna a ni Justine Andallo y Llanes, 20, awanan asawa, ken residente iti Don Alejandro Quirolgico, Caoayan, Ilocos Sur.
Segun dagiti saksi a dida kayat ti painaganan, agpaamianan a direksion ti MIO Sport ken Haojie motorcycle idi kimmaut iti liniada ti kasabatda a Euro motorcycle a nagresulta iti panangdungpar ti Euro kadagiti dua a lugan.
Intaray dagiti nagresponde a polis dagiti nainbolbar iti aksidente iti Metro Vigan Cooperative Hospital ngem naideklara idi agarup 6:31 ti malem ni Garcia.
Iti mismo a sanguanan ti Centrum Gasoline Station sadiay Barangay Bagani Campo, ditoy siudad ti nakapasamakan ti aksidente a nakainbolbaran ti maysa a motorsiklo ken Isuzu trailer truck idi agarup 1:00 ti parbangon ti Enero 24.
Segun iti report, imparking ni Isabelo Macabugao Viernes, 60, naasawaan, ken residente iti Quirino, Apayao ti luganna nga Isuzu trailer truck tapno gumatang iti sigarilio idi kellaat a dinungpar ti Honda XRM ti kutit ti lugan.
Gapu iti pigsa ti pannungpar, nagsagrap ti biktima a nainaganan idi agangay a maysa a Mark Anthony Delos Santos Sipin, 25, addaan asawa, ken residente iti Bigbiga, Santiago, Ilocos Sur ket nupay naitaray iti Saint Martin Hospital, Candon City, saanen a naikagud ti biagna.
Nadadael ti makannigid a paset ti akinlikud a bumper ti trailer truck idinto a nakaro ti dadael iti sungo ti motorsiklo.#


text:
Friday, July 29, 2016
47 A NAGADAL TI CARPENTRY, NAGTURPOSDA
Cabugao, Ilocos Sur – Nagturpos ti 47 nga 4Ps Beneficiries iti Training on Carpentry a naggapu manipud kadagiti 33 a barangay iti ili iti Municipal Hall Ground, Cabugao, Ilocos Sur kabayatan ti 15 nga aldaw (Hulio 12-28, 2016) a nagbuligan nga impatungpal ti Sustainable Livelihood Program ti DSWD ken ti kapartnerna, LGU-Cabugao.
Iti aldaw a panagturposda, naaramid ti pannakaited ti Certificate of Attendance ken dagiti Tool Kits kadagiti Trainees iti Cabugao Cultural and Sports Complex ita nga aldaw, Hulio 29, 2016 nga inatendaran dagiti 47 Trainees, kameng ti Pamiliada, Opisiales ti Gobierno Lokal nga idauluan da Mayor Josh Edward S. Cobangbang ken ni Vice Mayor DJ Savellano agraman dagiti Staff ti MSWDO ken ti Municipal Link - 4 Ps Cabugao.
Iti Mensahena, dinayaw ni Mayor Josh Edward S. Cobangbang iti regta dagiti Trainees a nangragpat ti adal a mabalinda nga isapul ti pagbiagda. Innayon ni Mayor Josh Edward nga awan ti rason a dida maipaayan iti pannarabay dagiti aggagar a pumintas ti biagna babaen iti panagsanayda.
Innayon ti Alkalde Munisipal a dagiti ramit nga usarenda ket magatang ngem ti inadalda a naragpatda ket awan ti pangisukatanda ta manayon daytoy a katulonganda a mangnayon iti masapulanda.
Insupusop pay ni Mayor Josh Edward a matulongan pay ti Munisipio ida a mangisapul iti naadalda ta makatulong pay iti ekonomia ti ili gapu ta no ngumato ti matgedanda ket kabaelanda ti gumatang iti kayatda a pagimbagan ket pumintas met ti taray ti negosio ken taripa a maited iti Gobierno Lokal.
Nagsarita met ni Vice Mayor DJ Savellano ket kinablaawanna dagiti naggraduar. Innayonna a no napulido ti gapuananda ket agdinamag iti kabaelanda ket alaenda ti serbisioda nga umaduan pay ti masapulanda.
Indauluan ni Mayor Josh Edward dagiti Opisiales ken pannakabagi ti DSWD, MOO-4Ps ken MSWDO a nangimatang iti pannakaited dagiti Sertipiko ti Panagturpos.
Nagsarita met da Mr. Dennis P. Aguimbag, SLP Officer-DSWD ken ni SBM Dr. Jemaima S. Tan-Yee, pannakabagi ti Committee on Social Services ket kangrunaan nga anag ti mensaheda ti pannakaipakat ti inadalda tapno manayonan pay ti maited kadakuada a pagsayaatan.
Nakikaysa iti graduation activities da Vice Mayor DJ Savellano; SBM Danny Q. Gazmen; SBM Dr. Jemaima S. Tan-Yee; SBM Jayhan Alcid -Tan ken ni ABC President Thaddeus “Teddy” U. Soller. # (Web In-Action)
Posted by Bayan ng Cabugao, Ilocos Sur at 11:35 AM
Subscribe to: Post Comments (Atom)


text:
Integrated Authority File
Ti Integrated Authority File (Aleman: Gemeinsame Normdatei, naamammuan pay akas ti: Universal Authority File) wenno GND (iti Ilokano ket Naipagtitipon a Turay ti Papales) ket maysa nga internasional a turay ti papeles para iti panagurnos kadagiti personal a nagan, dagiti suheto ti paulo ken dagiti bagi ti korporatibo manipud kadagiti katologo. Daytoy ket nagruna nga inus-usar para iti dokumentasion kadagiti biblioteka ken dagiti arkibo. Ti GND kettinartaripato babaen ti Nailian a Biblioteka ti Alemania a nakitinnulongan dagiti nadumaduma a network ti biblioteka. Ti GND ket maiyetnag babaen ti lisensia ti Creative Commons Zero (CC0).[1]
Ti nakatudingan ti GND ket mangited ti maysa a pagsasarunuan kadagiti nangato nga agpang nga entidad ken dagiti sub klase, a naserbi iti pannakaidasig ti biblioteka, ken ti maysa nga arngian iti nalawag a panagilasin kadagiti agmaymaysa nga elemento. Daytoy ket buklen pay ti maysa nga ontolohia kadagiti tagikua a nagan ken kiat ti datos, a naipanggep para iti panangirepresenta ti pannakaammo iti semantiko a web, magun-od daytoy iti naibatay ti XML a pormat ti RDF.[2]
Ti Integrated Authority File ket nangrugi idi Abril 2012 ken mangitiptipon kadagiti linaon dagiti sumaganad a turay ti papeles a saanen a naitultuloy:
- Name Authority File (German: Personennamendatei; PND)
- Corporate Bodies Authority File (Aleman: Gemeinsame Körperschaftsdatei; GKD)
- Subject Headings Authority File (Aleman: Schlagwortnormdatei; SWD)
- Uniform Title File of the Deutsches Musikarchiv (Aleman: Einheitssachtitel-Datei des Deutschen Musikarchivs; DMA-EST)
Iti panawen ti pannakairugina (“GND-Grundbestand” manipu idi 5 bril 2012), ti GND ket agtengtengngel kadagiti 9,493,860 a papeles, a mairaman dagiti 2,650,000 a personal a nagnagan.
Dagiti dadduma pay a turay ti papaeles ket dagiti Virtual International Authority File (VIAF), dagiti Turay ti Biblioteka ti Kongreo (LCNAF), Web NDL Authorities babaen ti National Diet Library (Hapon), ken ti LIBRIS babaen ti National Library of Suesia.
Dagiti kita ti nangato nga agpang nga entidad ti GND[urnosen | urnosen ti taudan]
Adda dagiti innem a kita ti GND entidad:[3]
Dagiti nagibasaran[urnosen | urnosen ti taudan]
- ^ Naisilpo a Datos ti Serbisio ti Nailian a Bilioteka ti Alemania
- ^ GND Ontolohia - Nagan a lugar ti Dokumento, bersion 2012-06-30.
- ^ Entitätencodierung: Vergaberichtlinien (ababa a listaan: daan ken baro a abersion)
Dagiti silpo ti ruar[urnosen | urnosen ti taudan]
- Pakaammo a pampanid para iti GND manipud ti Nailian a BIblioteka ti Alemania
- Agbiruk babaen ti OGND (Bibliotheksservice-Zentrum Baden-Württemberg)
- Bereitstellung des ersten GND-Grundbestandes DNB, 19 Abril 2012
- Manipud ti Turay a Panagtengngel iti Nisilpo a Turay ti Datos Presentasion nga inted babaen ni Reinhold Heuvelmann (Nailain a Biblioteka ti Alemania) kadagiti ALA MARC Formats Interest Group, Hunio 2012


text:
Papa Francisco
Ni Papa Francisco (/ˈfrænsɨs/, /ˈfrɑːnsɪs/; Latin: Franciscus [franˈtʃiskus]; naipasngay a kas ni Jorge Mario Bergoglio[a]; 17 Disiembre 1936) ket isu ti maika-266 ken ti agdama a papa ti Katoliko a Simbaan, isu ket nabutosan babaen ti Konklabe ti papa idi 13 Marso 2013.
Isu ket patubo ti Buenos Aires, Arhentina, ken naikeddeng a kas maysa a padi idi 1969. Idi 1998 isu ket nagbalin nga Arsobispo ti Buenos Aires, ken idi 2001 a kas maysa a kardinal. Isuna ket nabutosan a kas ti papa kalpasan ti panagikkat ti sinarunona a ni Papa Benedicto XVI idi 28 Pebrero 2013. Ni Bergoglio ket pinilina ti nagan a Francisco (ti immuna a papa a nangala ti daytoy a nagan) a kas pammadayaw kenni San Francisco ti Asisi. Isuna ti immuna a Hesuita a papa ken ti immuna a papa manipud ti Kaamerikaan. Isu pay ti immuna a papa manipud ti ruar ti Europa manipud kenni Gregorio III idi maika-8 a siglo.
Nasapa a biag[urnosen | urnosen ti taudan]
Ni Jorge Mario Bergoglio[2] ket naipasngay idi idiay Buenos Aires, isuna ket maysa kadagiti lima nga annak dagiti Italiano nga imigrante iti Piedmontes a taudan, ni Mario José Bergoglio, ket nagtabtrabaho iti perrokarril, ken ti asawana a ni Regina María Sivori, ket maysa nga agtagibalay.[3][4][5] Kas maysa nga agtutubo, ni Bergoglio ket naikkat idi ti maysa barana a kas nagbanagan ti pannakaalisna.[6] Isu ket nagturpos manipud ti maysa a teknikal a sekondaria nga eskuela a kas maysa a tekniko ti kimiko ken kalpasanna, iti tawen ti 21, nangikeddeng a kayatna ti agbalin a padi.[7]
Dagiti nota[urnosen | urnosen ti taudan]
- ^ Pannakabalikas: [ˈxorxe ˈmaɾjo Berˈɣoɣljo] (Espaniol), [berˈgɔʎʎo] (Italiano)
Dagiti nagibasaran[urnosen | urnosen ti taudan]
- ^ Ti insasao ket naala manipud ti drawn from a homilia iti Bede: "Vidit ergo Iesus publicanum, et quia miserando atque eligendo vidit, ait illi, Sequere me." "Ni Hesus ket kimmita iti publikano, ken gapu a kimmita iti kaasi ken panagpili, ket kinunkunana, 'Surotendak.'" preso da: Miserando atque eligendo: il motto di Papa Francesco.
- ^ "Dagiti biograpiko a nota ti Kolehio dagiti Kardinal". Vatican.va. Naala idi 2013-03-14.
- ^ Rice-Oxley, Mark (13 Marso 2013). "Papa Francisco: ti naemma a pontipikado nga adad ti maaramat nga arngian iti kinapanglaw". The Guardian (UK). Naala idi 13 Marso 2013.
- ^ "Ni Kardinal Bergoglio ti Arhentina ken Nabutosan a Papa Francisco". Bloomberg. 13 Marso 2013. Naala idi 13 Marso 2013.
- ^ Barney Henderson (14 Marso 2013). "Ni Papa Francisco ket nabutosan a daulo ti katoliko a Simbaan: latest". The Daily Telegraph. Naala idi 14 Marso 2013.
- ^ "Baro a Papa, Francisco, Naamammuan a Kas Naemma a Tao nga adda ti pangtengngaan ti isip iti Sosial a Pannakitignay". CBS New York. CBS Local Media. 13 Marso 2013. Naala idi 2013-03-13.
- ^ La Nación newspaper: Ni Jorge Bergoglio, ti napaut ti karrerna a Hesuita apadi, 13 Marso 2013 (iti Espaniol) Ti artikulo ket mangited kadagiti salaysay: isu ket nagturpos manipud ti industrial a sekondaria nga eskula ti E.N.E.T Nº 27 "Hipólito Yrigoyen" nga adda iti kabaelan a kas maysa a tekniko ti kimiko, ken kalpasanna ket nangrugrugi ti relihioso a panagad-adalna idi nagtawen ti 21, idi nangikeddengen nga isu ket agpalin a maysa a padi.
Dagiti silpo ti ruar[urnosen | urnosen ti taudan]
- Midia a mainaig kenni Francisco iti Wikimedia Commons
- Batikano: ti Santa Sede – Website ti Batikano


text:
VIGAN CITY – Pinadayawan daytoy a siudad ti direktor ti stage play a “Babai ng Digmaan” nga adopted son daytoy siudad gapu kadagiti kontribusionna iti pannakaidur-as ti kultura daytoy a siudad.
Kinuna ni Mayor Eva Marie S. Medina a pinadayawan ti gobierno ti siudad ditoy ni Joseph “Sonny” Cristobal, direktor iti nasao nga stage play, nga adopted son gapu kadagiti naitultulongna para iti pannakaidur-as ti kultura ken pakasaritaan daytoy a siudad.
Daytoy ti reaksion ni Medina kadagiti naidanon kenkuana a pammabalaw a saan a rumbeng a naited ti nasao a pammadayaw ken Cristobal agsipud ta nabayaden met a nangidirihir iti nasao nga stage play.
Kinuna ni Medina nga uray idi saan pay a siudad ti Vigan ken awan pay la ti pondona, intanggayan ni Cristobal ti libre a serbisiona “gapu iti ayatna iti Vigan”.
Segun iti mayora, ni Cristobal ti instrumental iti pannakaidanon ditoy Vigan dagiti cultural performances manipud kadagiti sabali a luglugar.
“Nagbirok (Cristobal) kadagiti saan unay a nangina a cultural performances tapno mabuyatayo met ditoy Vigan,” kinuna ni Medina.
Kinuna ti mayora nga idi inaramid ni Cristobal ti “Babai ng Digmaan”, saan a binayadan ti siudad ti panagsukisokna, ken panangsuratna iti script agsipud ta awan pay idi ti pondo ti siudad.
“Sa laeng nabayadan idi dinirihirna ti “Babai ng Digmaan”, kinuna ni Medina idinto nga innayonna a rumbeng laeng dayta agsipud ta adda met dagiti ikuyogna nga staff manipud iti Manila bayat ti panangensayo dagiti nagakem iti nasao nga stage play.
“Saan met nga ordinario a sarsuela ti “Babai ng Digmaan”, nakitatayo met a nasayaat ti pannakadirekna, napintas ti script ken nalaing dagiti performers,” kinuna ni Medina.
Kinuna pay ti mayora a gapu iti “Babai ng Digmaan”, naparuar ni Cristobal ti talento dagiti agnaed iti Vigan a napili nga agakem iti nasao nga stage play a pakairamanan dagiti estudiante, empleado ti siudad ti Vigan ken dagiti miembro iti Teatro Bigueño.
Addaan iti subtitle a “Kuwento ng Pagmamahal na Nagligtas sa Pamana, Anyo at Kulturang Vigan,” naipabuyan daytoy nga stage play iti Meralco Theatre, Pasig City, bayat ti pannakarambak ti Viva Vigan Festival, Quirino Family Reunion ken idi bimmisita iti Vigan ni Emiko Narioka Lim, anak daydi Sakae Narioka, maysa nga opisial ti Japanese Imperial Army, ken daydi Belen Castillo, taga-Vigan, nga impatpateg ti opisial a Hapon.
Nagsentro ti stage play iti ayan-ayat da Narioka ken Castillo a nangisalakan iti Vigan iti pannakabomba manipud kadagiti dumardarup a puersa dagiti Aliado iti Vigan.#


text:
Yoga
Ti yoga (Sanskrito, Pāli: योग, /ˈjəʊɡə/, yoga) ket maysa asapasa a termino para kadagiti disiplina ti pisikal, isip, ken espiritual a nataud idiay taga-ugma nga India.[1][2] Iti naikasangayan, ti yoga ket maysa kadagiti innem nga āstika ("ortodokso") pagadalan iti Hindu a pilosopia. Maysa kadagiti kaaduan a naisalaysayan ken babaen ti pannkaiyam-ammo iti suheto ket ti Yoga Sūtras iti Patañjali. Dagiti nadumaduma atradision iti yoga ket mabirukan iti Hinduismo, Budismo, Hainismo ken Sikhismo.[3][4][5]
Dagiti kasakbayan ti pilosopiko a pannakaipagarup ken dagiti nadumaduma nga asetiko a panagsanay iti immuna a milenio BCE ket naisistema iti pormal a pilosopia kadagiti nasap a a siglo ti CE babaen ti Yoga Sutras oiti Patanjali.[6] Babaen idi sikko ti immuna milenio, ti Hatha yoga ket rimmuar a kas ti prominente a tradision iti yoga a naisangyan manipud tiYoga Sutras ni Patanjali. Bayat a ti Yoga Sutras ket mangipatengnga iti isip iti disiplina iti isip, ti Hatha yoga ket mangiyunay-unay iti salun-at ken kinapuro iti bagi.[7]
Dagiti Hindu a monghe, a nangrugi kenni Swami Vivekananda, ket nangiyeg ti yoga iti Laud idi kaladawan ti maika-19 a siglo. Idi tawtawen ti 1980, ti yoga ket nagbalin a nadayeg a kas maysa a pisikal a sistema iti panagpasayaat ti salun-at iti ballasiw ti Lumaud a Lubong. Adu dagiti inad-adal a nagpadpadas a nangikeddeng ti kinasayaat ti yoga a kas maysa a komplementario a panagliklik iti kanser, skisoprenia, angkit ken dagiti pasiente iti puso. Iti maysa a nailian apanagsukisok, dagiti napaut a nagsansanay iti yoga idiay Estados Unidos ket nangireportada kadagiti pannakapasayaat iti laslasag, tultulang ken ti salun-at ti isip.
Dagiti nagibasaran[urnosen | urnosen ti taudan]
Dagiti dakamat[urnosen | urnosen ti taudan]
- ^ Baptiste, Sherri; Scott, Megan (2005-12-16). "Yoga with Weights for Dummies". ISBN 978-0-471-74937-0.
- ^ Yogani (2010-12-01). "Advanced Yoga Practices – Easy Lessons for Ecstatic Living". ISBN 978-0-9819255-2-3.
- ^ Denise Lardner Carmody, John Carmody, Nalinak a Pannakipagrikna. Unibersidad ti Oxford a Pagmalditan US, 1996, panid 68.
- ^ Stuart Ray Sarbacker, Samādhi: Ti Kinabileg ti Dibinidad ken Panangisardengan iti Indo-Tibetan Yoga. SUNY Press, 2005, pp. 1–2.
- ^ Tattvarthasutra [6.1], kitaen ti Manu Doshi (2007) Patarus iti Tattvarthasutra, Ahmedabad: Shrut Ratnakar p. 102
- ^ Whicher, pp. 38–39.
- ^ Larson, p. 139–140.
Bibliograpia[urnosen | urnosen ti taudan]
- Dhillon, Dalbir Singh (1988). Sikhismo, Taudan ken Panagrang-ay. Atlantic Publishers. GGKEY:BYKZE4QTGJH.
- De Michelis, Elizabeth (2004). Pakasaritaan ti Moderno a Yoga. Londres: Continuum. ISBN 0-8264-8772-6.
- Dumoulin, Heinrich; Heisig, James W.; Knitter, Paul F. (2005). Zen a Budismo : Pakasaritaan: India ken Tsina. World Wisdom, Inc. ISBN 978-0-941532-89-1.
- Eliade, Mircea (1958). Yoga: Immortalidad ken Wayawaya. Princeton: Unibersidad ti Princeton a Pagmalditan. ISBN 978-0-691-14203-6.
- Feuerstein, Georg (1996). Ti Shambhala nga Alagaden ti Yoga. Umuna nga ed. Boston ken Londres: Shambhala Publications.
Dagiti silpo ti ruar[urnosen | urnosen ti taudan]
- Midia a mainaig iti Yoga iti Wikimedia Commons
- Kitaen ti Yoga iti Proyekto ti Nawaya a Direktorio (iti Ingles)


text:
Daytoy ti mapattapatta a gatad a mainut ti gobierno no maiggidan ti eleksion ti barangay ken Sangguniang Kabataan iti pannakapili dagiti kameng ti Constitutional Convention (Con-Con), segun ken ni Commission on Elections (Comelec) Chairman Andres Bautista.
No adda eleksion iti Oktubre itoy a tawen a para iti barangay ken SK sa addanto manen eleksion iti Enero a para kadagiti kameng ti Con-Con, kuna ni Bautista nga ababa unay ti nagbaetan dagitoy.
Nupay kasta, kuna ketdi ni Bautista a bukodna laeng a kapanunotan daytoy.


text:
Kanton ti Jura
Ti Republika ken Kanton ti Jura (Pranses: République et Canton du Jura), ken naamammoan pay a kas ti Kanton ti Jura wenno Kanton Jura, ket maysa kadagiti kanton idiay Suisa. Daytoy ti kabaruan (napartuat idi 1979) kadagiti 26 a Suiso a kanton, a mabirukan idiay amianan a laud a paset ti Suisa. Ti kapitoliona ket ti Delémont. Daytoy ket makibinningay ti pagbeddengan iti kanton ti Basel-Landschaft, ti Kanton ti Berna, ken ti Pranses a departamento ti Doubs.
Dagiti nagibasaran[urnosen | urnosen ti taudan]
- ^ Arealstatistik Standard - Kantonsdaten nach 4 Hauptbereichen
- ^ Swiss Federal Statistical Office - STAT-TAB, online database – Ständige und nichtständige Wohnbevölkerung nach institutionellen Gliederungen, Geburtsort und Staatsangehörigkeit (iti Aleman) naala idi 30 Agosto 2016
Dagiti silpo ti ruar[urnosen | urnosen ti taudan]
Midia a mainaig iti Kanton ti Jura iti Wikimedia Commons


text:
Saantayo laeng a naupay ken nagsennaay idi agpangta ti di manen pannakaituloy ti poll automation, no di nakangngegtayo pay iti makaaliaw a tokar. Daytay man tokar a mangeg kadagiti horror movies. Ket sumiplot iti panunot ti ladawan dagiti agkakatawa nga al-alia wenno dagiti agungar a bangkay a nakamusiig. Ditayo malapdan ti di agseggar ta ti panagungarda, isangbayda ti aligagaw ta lilibegenda manen ti naurnos nga eleksion. Sumngay manen ti amak nga iti panagungar dagitoy a bangkay, mapasamak ti panagsuitik iti panagpipili inton 2010.
Ti dakdakamatenmi ket ti panagungar dagiti nalaing a mangmanipolar iti manual nga eleksion. Ti panagungar dagiti adu a ‘Hello Garci’ ken dagdag-bawas! Santo sumapit a mangaliaw dagiti al-alia a presinto wenno ghost precincts a masansan ken naynay a bumotosan dagiti di katatawan ken uray dagiti billit ken bulbulong. Rummuarto la ketdi manen dagiti masirib ken natured a mangsukat kadagiti election returns. Kayarigan dagitoy ti mahikero a mangbaliw kadagiti numero a di masiputan dagiti natudingan a tiser nga agbantay ta makaturturogda metten piman iti bannog ken puyatda. Pati tally sheet, mahokuspokus. Daydiay election returns, masuktan iti sabali a naaramid sakbay ti eleksion.
Pagangayanna, agsisimparatto manen dagiti makapasuyaab nga akusasion iti panagkusit ken pannakakusit. Tumpuarto manen dagiti protesta kontra protesta. Dagiti rally kontra rally a siempre, idauluan dagiti pasurot ti naabak a mangipukpukkaw iti pannakakusitda. Manamnama ti panagungar amin dagitoy no agtuloy a saan a maituloy ti poll automation.
Surbey? Wen, tumaud met dagiti agsisimparat a surbey a saan a mapagtalkan no sadino ti nangal-alaan ti nagsurbey kadagiti datos nga indatagna. Surbey kontra surbey. No asino ti ad-adu ti kuartana isu ti mangabak. Surbey-pitaka a kunada.
Ti laeng pilawenmi unay ti kinaadda dagiti napuskol ti rupana a makibiang iti saritaan dagiti natakneng tapno di matuloy ti poll automation. Dagitoy dagiti kayatna met ti magaburan, wen, saan laeng a puruak, iti grasia. Dagiti nabileg ken maimpluensia nga agkikil ken makibiang iti saritaan uray no awanda iti dayta a saritaan.
Kaanonto nga agsardeng ti saan a nasayaat nga aramid iti panagbubutos? Saantayo a masinuo no kaano dayta a dumteng ngem ketdi, mangnamnamatayo ti pannakaiwayat ti panagbalbaliw iti panagbubutos. No saan nga ita, wenno iti sumaruno nga eleksion, nalabit a mapasamakto iti masakbayan no agpatinggan ti bileg ken karisma dagiti nagungar a bangkay iti panawen ti eleksion.
Pagsayaatanna, addan namnama a matuloy met laengen ti poll automation kalpasan ti panagsinnurot dagiti nangabak iti bidding para iti pannakaiwayat daytoy baro a sistema ti panagbutos. Iti daytoy baro a sistema, maammuanton ti resulta ti eleksion kalpasan laeng iti maysa nga aldaw, saan a kas iti kallabes nga umabot iti nasurok a makabulan sakbay a maammuan dagiti nangabak. Iti dayta a kapaut a tiempo, adu dagiti milagro a mapasamak ket no nakaturog ni nangabak, makariingto laengen iti kabigatanna a nailuspak met gayamen. Daytoy ti kangrunaan a gapu no apay a masapul a maipasdek itan dagiti automated poll machines.
Ngem masigurado nga adda laeng nga agsipsiput dagiti nagungar a bangkay no kasano a lumsotda iti daytoy baro a teknolohia. Kasapulan ngarud ti panagridam dagiti umili tapno saan nga agballigi dagitoy iti dakes a panggepda.#


text:
Kategoria:Dagiti siudad ti Hapon
Dagiti subkategoria
Daytoy a kategoria ket addaan kadagiti sumaganad a 8 a subkategoria, manipud iti 8 a dagup.
A
- ► Dagiti siudad ti Prepektura ti Aichi (1 K, 1 P)
- ► Dagiti siudad ti Prepektura ti Akita (1 K, 1 P)
- ► Dagiti siudad ti Prepektura ti Aomori (1 K, 1 P)
E
- ► Dagiti siudad ti Prepektura ti Ehime (1 K, 1 P)
F
G
- ► Dagiti siudad ti Prepektura ti Gifu (1 K, 1 P)
O
- ► Dagiti siudad ti Prepektura ti Osaka (1 K, 1 P)
Pampanid iti kategoria "Dagiti siudad ti Hapon"
Daytoy a kategoria ket aglaon laeng iti sumaganad a panid.


text:
Sasao a Tanap Dandanaw
Ti sasao a Tanap Dandanaw ket ti bassit a pamilia ti sasao a Papuano. Tentatiboda idi nga ingrupo babaen ni Stephen Wurm iti sasao a Tor iti bukodna a singasing ti Trans–New Guinea. Saan a nakabiruk ni Clouse (1997) ti ebidensia iti pannakaikapet ti sasao a Tor ken ingrupona ida iti sasao a Luek Geelvink. Indasig ni Malcolm Ross dagiti pagsasao a kas nawaya a pamilia.
Dagiti linaon
Pannakaidasig[urnosen | urnosen ti taudan]
Dagiti nodo ti agpang ti pamilia ni Wurm ket naikabil iti napuskol iti kladograma dita baba:
Dagiti pangsandi[urnosen | urnosen ti taudan]
Dagiti pangsandi a kinontrukto manen ni Ross para iti proto-Tariku ket,
Ti maitunos a pangsandi nga "I" ken "thou" ket dagiti proto–Daya a Tanap Danaw ti *a, *do, ti Awera ti yai, nai (ti naududiket manipud iti *dai; iyasping pay ti e "we"), ken ti Rasawa ti e-, de-. Saan a makibinningay ti Saponi kadagiti pangsandi iti pamilia a Tanap Dandanaw; pudno a dagiti pangsandina iti mamire "I, we" ken ba "thou" ket palagip iti proto–Daya nga Ulo ti Billit ti *meme "we" ken *ba "thou". Nupay kasta, makibinningay iti kagudua dagiti batayan a leksiko ken bokabulario ti Saponi iti Rasawa, ken inbati ni Ross iti pamilia ti Tanap Dandanaw aginggana intono malpas ti adu a panagsukisok. Ti pagsasao a Tause ket dati pay idi a naigrupo kadagiti grupo ti Tariku ti sasao a Tantanap Dandanaw. Inyakar ni Ross daytoy iti Sasao a Daya nga Ulo ti Billit – Sentani gapu iti batayan dagiti panagpapada ti pangsandi; ninamnamana a daytoy ket mangital-o iti ad-adu pay a panagsukisok.
Ponolohia[urnosen | urnosen ti taudan]
Inbagbaga da Clouse ken Clouse (1993) nga adu kadagiti sasao a Tantanap ket makibinningayda kadagiti nadumaduma a saan a kadawyan a langa ti ponolohia. Bayat a ti sasao a Papuano ket kadawyan nga addaan kadagiti saan a basbassit a dua nga agpaagong a ponema, daytoy ket saan a kastoy a kaso para iti sasao a Tantanap Dandanaw. Ngem adda met dagiti agpaagong a ponetiko kadagiti kaaduan a sasao a Tantanap Dandanaw, saanda nga aggiddiat kadagiti maitunos a nabosesan a maipasardeng a panagsardeng. Ti Doutai, Sikaritai ken Obokuitai awananda pay kadagiti agpaagong a ponetiko. Iti pay maipatinayon, awan kadagiti pagsasao a Tantanap Dandanaw iti addaan iti likido a ponema. Kinonstrukto manen ni Clouse (1997) ti tinaudan ti Tantanap Dandanaw ti tipolohiko ti naisangayan nga inbentorio ti konsonante, nga intero a mangbukel kadagiti panagpasardeng, /p, t, k, b, d/.
Adu kadagiti pagsasao ket addaanda kadagiti nangato a nakonstrikto a (naprikatibo) paaweng; iti Doutai ken Kirikiri dagitoy ket mangbukel kadagiti naisina a ponema manipud iti /i/ ken /u/. Dagiti naiprikatibo a paaweng ket mabalin a kasla napadur-as manipud iti pannakaikkat ti sumagruno a konsonante.
Dagiti nagibasaran[urnosen | urnosen ti taudan]
- ^ Hammarström, Harald; Forkel, Robert; Haspelmath, Martin, dagiti ed. (2017). "Lakes Plain". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
- Clouse, Duane A. (1997). Karl Franklin, ed., ed. "Towards a reconstruction and reclassification of the Lakes Plains languages of Irian Jaya". Papers in New Guinea Linguistics. 2: 133–236. ISSN 0078-9135. OCLC 2729642.
- Clouse, Heljä; Duane A. Clouse (1993). "Kirikiri and the western Lakes Plains languages: selected phonological phenomena". Language and Linguistics in Melanesia. 24: 1–18. OCLC 9188672.
- Ross, Malcolm (2005). "Pronouns as a preliminary diagnostic for grouping Papuan languages". Iti Andrew Pawley; Robert Attenborough; Robin Hide; Jack Golson. Papuan pasts: cultural, linguistic and biological histories of Papuan-speaking peoples. Canberra: Pacific Linguistics. pp. 15–66. ISBN 0858835622. OCLC 67292782.
- Silzer, Peter; Heljä Heikkinen (1991). Index of Irian Jaya languages (Second nga ed.). Jayapura: University Cenderawasih and Summer Institute of Linguistics. OCLC 26368341.


text:
Babaen ti pannuporta ti Gobierno Munisipal babaen ti panangidaulo ni Mayor Edgardo “Ediboy” S. Cobangbang, Jr., nagkammayet ti ILIARC-INPC ken DA-LGU Cabugao a nangorganisar ti Techno-Demo Research ti lima nga ektaria iti Sitio Callaguip, Barangay Baclig, Cabugao, Ilocos Sur a buklen ti 10 a Farmer-Cooperators nga idauluan ni Edgardo Garcia ita a 2nd Cropping 2011-2012.
Idi Nobiembre 26, 2011, naaramid ti panagmulada babaen ti “direct seeding” wenno pannakaiwaris a natanang ti napatubo a bukel ti pagay iti naisaganan a pagtatalonan nga apagsalapasap ti danumna. Tinarawidwidan da Edwin Joseph Franco, Agriculturist ti ILIARC-INPC ken Dionicia R. Seatriz, Municipal Technologist, DA-LGU Cabugao ti pannakaiwaris dagiti bukel ti pagay.
Imbatad ni Franco a dumtengto ti panawen nga agsaltek ti maapit iti Hybrid (maximum plateau) ket maysa nga estratehiada ti pannakapatanor ti dadduma a klase ti pagay a mangbalanse ti panagbaba ti maapit. Kangrunaan a programa ti Gobierno Nasional ti panangpatasna ti kasapulan a pagtaraon ti lumublobo a populasion kasta met iti LGU’s, innayon ti Agrikultor. Daytoy ti gapuna a dida agsarday nga agsukisok ti mamulaan ta adu pay laeng ti nakatiwangwang a dagdaga/bangkag iti Rehion Uno a masakupanda a mabalin a mamulaan (mapadanuman ken maiyiras) ti wagas a pannakamulana.
Panggep pay ti panagsukisok a maiwayat ti panagsanay dagiti mannalon tapno kalpasan daytoy a demo-farming ket nakasagananto metten dagiti sumaruno a mangimula kadagitoy a klase ti pagay kadagiti sabsabali a disso ti pagtatalonan. Bassit laeng ti pagdumaanda iti proseso iti pannakaipatungpal ti Techno-demo ti Hybrid daytoy a baro a takuat ti DA-ILIARC.


text:
SAN FERNANDO CITY – Innem a pulo ket lima a personnel manipud iti Police Regional Office 1 ditoy ti napan nagdalus iti igid ti baybay daytoy a siudad idi bigat ti Hulio 26 kas paset ti selebrasion ti Maika-16 a Police-Community Relations Month.
Indauluan ni Police Supt. Efren E. Javier, deputy chief ti Regional Police Community Relations Division (RPCRD) dagiti polis a nagpidut kadagiti basura ken dadduma pay a rugit iti igid ti baybay a sakup ti Barangay San Vicente ken Pagudpud ditoy siudad.
Nakipartisipar met iti nasao a clean-up dirve dagiti barangay officials ken miembro ti Barangay Peacekeeping Action Teams ti dua a nasao a barangay, ken aganay a 100 nga estudiante ti La Union National High School.
Ti tema ti selebrasion ita a Hulio: Matatag na Ugnayan ng Mamamayan at Kapulisan Tungo sa Mapayapa at Ligtas na Pamayanan.#


text:
MAGSINGAL, Ilocos Sur – Saan pay a ngumato ti plete ti traysikel ditoy nga ili, segun iti presidente ti asosasion dagiti agpaspasada ken operator.
Kinuna ni Rene Lumandas, presidente ti TODA ditoy nga ili nga agtaltalinaed ti P10 a plete dagiti traysikel nga agpaspasada iti amin a rota ket saanda pay a dumawat iti fare increase.
Kinuna ni Lumandas a makapagsakripisioda pay laeng nga agpaspasada tapno saan unay a mapadagsenan dagiti pasahero uray iti sanguanan ti panagpangato ti presio ti gasolina.
Innayon ti presidente a napagpapatangandan kadagiti presidente dagiti dadduma pay a grupo dagiti traysikelan ti panangsiputda kadagiti kolorum nga agbibiahe tapno saanda a magundawayan nga agbaybayad iti prangkisa.#
Plete ti traysikel, saan a ngumato iti Magsingal
MAGSINGAL, Ilocos Sur – Saan pay a ngumato ti plete ti traysikel ditoy nga ili, segun iti presidente ti asosasion dagiti agpaspasada ken operator.


text:
Plantilia:Aglaon ti teksto a Hapon
Panagusar[urnosen ti taudan]
Ikabil daytoy a plantilia iti rugi ti artikulo, iti baba ti ania man nga infobox, tapno maballaagan dagiti agbasbasa a nasken ti maipatinayon a naipangruna a panangipakita.
Para iti basbassit a plantilia nga awan iti ladawan, agusar ti blanko a parametro ti
|image=:
{{Aglaon ti teksto a Hapon|image=}}
Para iti plantilia a mangibaga iti "aglaon daytoy a seksion..." imbes nga iti "aglaon daytoy a panid" usaren ti
{{Aglaon ti teksto a Hapon|seksion}}
Kitaen pay[urnosen ti taudan]
Nangruna a plantilia ti ballaag ti karakter
- Plantilia:Espesial a karkarakter
- Dagiti baw-ing − no adda, dagiti sabali a nagan daytoy a plantilia a mabalin a mausar


text:
STA. MARIA, Ilocos Sur – Tallo manen ti natay idinto nga uppat ti nadundunor iti tallo a nagsisina nga aksidente iti dalan a napasamak iti Sto. Domingo, Magsingal ken ditoy nga ili itay nabiit.
Iti aksidente iti Sto. Domingo, naireport a natay da Edmar Tabuniar y Tabag, 41, naasawaan ken ni Junior Urbien y Oandasan, 18, baro, agpada a residente ti Barangay Bungro, Magsingal, gapu iti pannakaaksidente ti luganda iti national highway ti Barangay Parada, Sto. Domingo idi agarup alas 4 ti malem ti Mayo 15.
Naammuan iti inbestigasion nga agpaamianan ti lugan dagiti biktima ngem mapapati a kimmaut daytoy iti bangir a linia ti kalsada a puon ti nakidinnungparanna iti maysa a di nainaganan a lugan.
Dead on the spot ni Tabuniar idinto a saanen a naiyabot ti biag ni Junior iti Metro Vigan Cooperative Hospital a nakaitarayanna.
Iti sabali a damag, nagreport iti polis ti Magsingal ni Reynaldo Lardizabal y Ligado, 43, naasawaan, ken residente ti Barangay Cabungaan, Laoag City nga aksidente a nakadungpar iti motorsiklo idi agarup alas 10:30 ti rabii ti Mayo 12 iti national highway a sakup ti Barangay Bungro, Magsingal.
Nasarakan dagiti nagresponde a polis ti biktima a ni Aluna Talania y Malapit, 27, naasawaan ken residente iti Barangay Bungro, Magsingal a naipasirok iti truck a minaneho ni Lardizabal ket naideklara a natayen idi maitaray iti Magsingal District Hospital.
Nakaro ti dadael ti Yamaha motorbike ti biktima idinto a nagsagrap iti dadael ti makannawan a sango a flasher ti truck.
Kabayatanna, nadunor dagiti nagmaneho iti traysikel ken motorsiklo ken maysa a pasahero iti aksidente a napasamak iti provincial road ti Barangay Baliw Daya, ditoy nga ili idi agarup alas 2:50 ti malem ti Mayo 15.
Nagaradgadan ti makannigid a saka da Reymart Antonio y Gonzales, 14, ken residente iti Sitio Bagong Barrio, Barangay Poblacion Sur, ken Cesar Rapanut y Dasalla, 44, naasawaan, residente iti Barangay Nagtupacan ngem naitaray iti Sto. Niño Hospital ni Edna Dasalla para iti pannakataming ti sugatna iti ulo.
Segun iti report, agpaabagatan ti traysikel a minaneho ni Rapanut ken ti motorsiklo a minaneho ni Antonio ket inobertekan ti motorsiklo ti traysikel ngem nasapgidna daytoy ket dinungpar ti motorsiklo ti Toyota Innova a nakaparking iti abaga ti kalsada ken nagbaliktadan ti traysikel.#


text:
Sarita ni Jaime Agpalo, Jr.
(Maikatlo a paset)
ALAS SINGKO iti malem, ngem adda pay laeng ti lalaki iti kabisera nga agmalmalanga iti plasa, a kasla nauneg unay ti pampanunotenna, nakatugaw daytoy iti sementado a tugawan iti sirok ti mangga. Kumulkuldit ti angin-malem.
Sumagmamano a tattao ti nanglabas kenkuana iti pathway a kadiket ti nalawa nga aquarium iti sanguananna; iti kanigidna, maysa kadagiti kangrunaan a kalsada ti kabisera ken adda met ti abaga daytoy ti provincial capitol, iti bakante a lote iti kanigid daytoy ti ayan ti parkingan ti PUV—public utility vehicles—a naglugananna itay bigat, iti kanawan ti capitol ti hall of justice ken kalsada iti sikigan dayta; iti laksidna ti provincial library; iti ballasiw ti kalsada iti likudan ti lalaki ti munisipio ti kabisera; adda iti bandana iti daya ti duogan a katedral ket iti sikigan daytoy ti sabali manen a plasa.
Timmakder ti lalaki, nakadumog a nagna a nagpadaya. Basta lattan nagna, a nanglabas iti naulimek ken kasla agaw-awis a katedral nga adda kenkuana ti kinatalinaay iti asinoman nga agsadag iti pannarabay, ngem linabasan ketdi ti lalaki ti awis ket binaybayna ti sabali pay a plasa agingga a naisagud dagiti matana iti maysa a paginuman iti daan a pasdek.
Simrek ti lalaki ken nagorder iti serbesa. Sumagmamanon ti nainum daytoy idi napanunotna iti rummuar, ngem iti panagbayadna iti counter naisagud dagiti matana kadagiti binotelia ti imported nga arak. Nagorder iti maysa a nalukmeg a botelia ti Cutty Sark, nga isu ti inkabil ti aglako iti maysa a handbag a papel.
Iti pannagnana nga agpadaya, nasaripatpatanna ti maysa a minibus nga addaan iti karatula nga agturong iti ili ti San Manuel. Limmugan a siuulimek.
Nagdalapdapen ti kidem a sipnget, a kas kasipnget ti panunot ti lalaki. Idi makadanon ti minibus iti atiddog ken kabarbaro-kaar-aramid a kongreto a rangtay ti Karayan Nasaoang iti nagbaetan dagiti ili ti Nasaoang ken Sta. Ignacia, kellaat lattan a nagampara ti lalaki. Dinan inawat ti supli ti inyawatna a plete.
Nagtakder ti lalaki iti sangi ti rangtay a mangbuybuya ti agos ti naadalem a karayan kabayatan ti inna panangitangad ti arak…
You touched my life/ With your softness in the night/ My wish was your command/ Until you ran out of love…
Wen, masukit ti rikna kadagiti maparnuay a pasamak, lalo kadagiti saan a namnamaen, ket maipasngay ni tarumpingay a mangmunimuni ti pakabuklan ti amin, tumpuar dagiti saludsod a narigat a masungbatan, kas koma iti: Apay a dumteng ti didigra iti biag ti tao idinto a dina met kiniddaw daytoy? Apay a marpuog dagiti namaris nga arapaap a nabukel iti panagsalukag ken panagagawa?
Idi agangay immapon ti ulimek iti ubing a sardam nga is-iseman itan ti lalaki, nga iti in-inut ken managgaysa a sarugaddeng nga addangna a nangbaybay iti rangtay ti Karayan Nasaoang, agingga idi dandanin makatengnga iti atiddog a rangtay. No ania ti bileg dayta nga isem a maanninaw kadagiti bibigna, iti limmawag a rupana, ti laengen misterio ti rabii ti makabatok iti inna kaipapanan; lalo ket kasla nabirokannan ti sapsapulenna a kaipapanan…
I tell myself I’m free/ Got the chance of livin’ just for me/ No need to hurry home/ Now that you’re gone…
Nasapulannan, wen, iti sumagmanon a lawas nga inna panangbukibok ti tunggal darikmat iti panagtaktakderna a maymaysa iti dakulap ti lubong, kayatna nga ibuksilan dagiti naadalem a saludsod nga immapay, dagiti nagsisilpo a kasla kadena nga ‘apay’ ngem binay-anna itan dagita a saludsod, a kas panangibbetnan ti kinapateg ti kinaasinona—no koma billit a puraw a kalapati ket kalikaguman daytoy ti nawaya nga agpayakpak iti law-ang ket saannan nga ikaskaso pay ti narignas-naparut a dutdotna nga agin-iniin nga ay-ayamen ti pul-oy ngem iti dagsen dagiti nagtinnag a linabag ti arbis a kimpet iti nangidagem iti dutdot agingga iti natnag iti baba. Wen, no matmatan ti rupa ti lalaki ita, maibuksilan a panawenen iti inna panagawid—wenno panagsubli iti naggapuanna; ngem saan kadi a biddut dayta a minulmolan ti mugingna?
Knife/ Cuts like a knife/ How will I ever heal/ I’m so deeply wounded/ Knife/ Cuts like a knife/ You cut away the heart of my life…
Biddut? Biddut kadi dayta iti nasugatan a puso ken rikna? Biddut kadi dayta iti agsapsapul iti kaipapanan—ti sungbat ken subad ti kinapudno ti inda sinapataan iti sanguanan ti altar? Nasakit ti masugat, ti maiwa iti kutsilio ni ayat, ket ti apges a marikrikna sapulen ti bagi ti gin-awa iti lubong a makaited iti namnamaen a pagkaptan wenno salbabida iti iduduprak ti naapres a dalluyon ti biag; naapges unay a marikrikna ti puso nga inubon ti kutsilio ta tunggal tedted ti dara ket katukad ti pannakaakas ti anges—inton awanen ti agtedted a dara ti puso nagpatingganto metten ti anges.
Ala, wen, biddut daytoy. Kutsilio ti panagbiddut, a narway a masarakan iti gimong. Agdadata a biddut. Ta isu dayta ti kinapudno. Ti agdadata a kinapudno.
Ngem marikna kadi daytoy, maamiris dagiti agsapsapul iti pannakawayawaya ti nabalud a riknada? Saan kadi a nawaya ti tunggal tao? Nawaya, nawaya ta adda kabukbukodanna a panunot a mangiturong kenkuana iti sab-ok ti kaipapanan, ngem saan a mautob daytoy ti tao a sinallukoban ti limdo—a maysa met daytoy nga agdadata a kinapudno, saan kadi? A kas iti marikrikna daytoy a lalaki…
When I pretend/ Wear a smile to fool my dearest friends/ I wonder if they know
It’s just a show
I’m on a stage/ Day and night I go through my charades/ But how can I disguise/ What’s in my eyes…
Mailibak ti rikna ngem saan dagiti mata, ta isuda ti ridaw ti kararua…!
Ti agdadata a kinapudno, mapalpaliiw ni kagawad Ben, nasarangsang ti katawa ti lalaki a boarder-na, ngem iti likud dayta a katawa, adda mailadawanna a nauneg a giwang a saanna a masinuo no ania dayta nga abut, para asino dayta nga abut.
Iti edad ti kagawad a sarado a limapulo, adu metten ti padasna iti biag, a pagibasaranna iti konklusion kadagiti dumteng a pattapatta, a kas iti lalaki a boarder-na: iti likudan ti isem daytoy, aggargarakgak ti ngumayngayebngeb nga apuy a kasla mangipapaay iti pananguram iti sibubukel a kinatao—wen, adda gumilgil-ayab nga apuy a mangur-uram ti kinatao ti lalaki!
(Adda tuloyna)


text:
SINAIT, IlocosSur – Umaboten iti 25,000 nga indibidual ditoy Ilocos Sur ti natulongan dagiti napagtipon a puersa ti Armed Forces of the Philippines ken U.S. Military babaen ti RP-US Balikatan 2010 Shoulder to Shoulder for the Benefits of the People, segun iti dua nga opisial ti US. Marines ken Philippine Navy bayat ti naangay a seremonia iti Quimmallugong, Sinait idi Marso 11.
Kinuna da B/Gen. William Faulkner ti U.S. Marines ken Real Admiral Ramon Espera ti Philippine Navy a karaman dagiti naserbian ti grupo dagiti 750 nga ubbing iti Pias ken 600 iti San Jose, agpada a barangay iti Salcedo ken 500 iti Quimmallugong, Sinait; 10,000 nga umili ti natulongan iti medical ken dental missions a nakatamingan dagiti agduduma a sakit, pannakatsek-ap ti mata, dental ken naikkan iti libre nga agas; 3,000 ti natamingdagiti tarakenda nga animal iti veterinary section; ken 8,000 ti naikkan iti luplupot ken stuffed toys iti community relations.
Pinagyamanan ni B/Gen. Faulkner ti nabara a panangpasangbay dagiti Ilokano kadakuada bayat ti pannakaisayangkat ti Joint Military Exercises.
“Makunak a daytoyen ti kaannayasan ken kapintasan a Balikatan a naangay sipud nairugi daytoy,” kinuna ni Faulkner.
Pinagyamanan met ni Gov. Deogracias Victor “DV” Savellano dagiti amin a nakipaset iti Balikatan gapu ta adu dagiti naitedna a pagsayaatan ti probinsia.
“Iti laeng Salcedo ken Sinait ti nakaangayan daytoy iti probinsiatayo ket sapay ta inton maminsan, maisayangkatto met laeng daytoy iti sabali pay nga ili,” kinuna ti gobernador.#


text:
TAGUDIN, Ilocos Sur – Naitaray iti maysa nga ospital ditoy ti dua a trabahador gapu iti pannakatukkol ti saka ken imada idi timmapuakda iti agabante a trak a nagkarga kadagiti landok .
Nupay kasta, naireport a nasayaaten ti kasasaad da Celso Pimentel, 47, ken Durado Dupangpang, agpada a residente iti Poblacion West, Rizal, Nueva Ecija, trabahador iti construction firm a mangar-aramid iti rangtay iti boundary daytoy nga ili ken ti La Union.
Segun iti report, madama a warwarwaren dagiti dua ti tali a galut dagiti landok tapno maidiskargada idi kellaat nga immabante ti lugan a puon ti timmapuakanda.
Mapapati a saan a naikabil iti nuetral ti preno ken awan ti kalso iti pilid a nanglapped iti panagabante ti trak.#


text:
Imbatad ni Mr. Nathaniel B. Galamgam, AT, kabarbaro a Municipal Rice Program Coordinator nga umaboten ti 200 ektaria iti naapitan manipud iti 2,246.5 Ektaria a namulaan ti pagay iti kallabes.
Innayon ni Mr. Galamgam a nangrugi metten ti Dry Season 2017-2018 ket adda manen naibunubon para iti masasao a 2nd Crop kadagiti dati a mataltalon nangruna kadagiti adda irigasionna ken submerged area (lungog a paset) idinto a naisibar a pagmulaanda iti tabako, mais, nateng, legumes ken dadduma pay a cash crops ti dinisso iti talon ti ili.
Dagitoy nga aksion ken inisiatiba ket gubuay iti napintek a programa ti Gobierno Munisipal nga idauluan ni Mayor Josh Edward S. Cobangbang tapno makomplementaran iti regtada nga agpataud iti umanay a suplay a pagtaraon ken mangnayon iti masapulanda agsipud ta mayoridad dagiti umili ket agdepende iti agrikultura iti pagbiaganda. # (Web In-Action)


text:
Monday, July 3, 2017
MEETING TI BNS, NAPAPATEG DAGITI INDA NAPAGSASARITAAN
Cabugao, Ilocos Sur – Nagmiting dagiti Barangay Nutrition Scholars (BNS) iti Hulio 3, 2017 iti Early Childhood Care Development Building, Brgy. Rizal, Cabugao, Ilocos Sur ket inatendaran ni Public Sanitary Inspector ken Municipal Nutrition Action Officer Jeanete Garcia ti nasao a panagtataripnong.
Indauluan ni Mrs. Gloria T. Segui, Presidente, dagiti Barangay Nutrition Scholar (BNS) a nagtataripnong.
Inikkanda ti importansia dagiti naidatag a report dagiti BNS pakaseknan iti programa ti Operation Timbang ken pannakikoordinarda kadagiti Barangay Official iti barangay-da. Inggunamgunam ni MNAO Garcia kadagiti BNS a kasapulan koma nga agpaypayso dagiti datos a nakalap iti panagpasiarda kadagiti klienteda iti barangay tapno maikkan met iti umisu nga aksion ken intervention iti programa ti BNS.
Napagsasaritaanda iti yaatendarda iti pannakaaramid ti provincial; regional ken national congress ti BNS nga agsasaruno a maaramid ita a bulan ti Hulio ken Agosto 2017.
Innayon ni MNAO Garcia iti akem ti BNS a tumulong iti “Operation Taob” nga ipatpatungpal ti RHU ken ti DOH kadagiti barangay pakaseknan iti panagraira ti sakit a dengue.
Natratar pay dagiti issues ken concerns ket naballigi a napagsasaritaan dagitoy. Na-adjourned ti miting iti 11:48 A.M.
Dagitoy nga aksion ken inisiatiba ket paset iti programa ti Munisipio babaen iti panangidaulo ni Mayor Josh Edward S. Cobangbang iti agtultuloy a pannakaipromot ti Nutrision iti Munisipalidad a pakaisagutan dagiti umili. # (Web In-Action)
Indauluan ni Mrs. Gloria T. Segui, Presidente, dagiti Barangay Nutrition Scholar (BNS) a nagtataripnong.
Inikkanda ti importansia dagiti naidatag a report dagiti BNS pakaseknan iti programa ti Operation Timbang ken pannakikoordinarda kadagiti Barangay Official iti barangay-da. Inggunamgunam ni MNAO Garcia kadagiti BNS a kasapulan koma nga agpaypayso dagiti datos a nakalap iti panagpasiarda kadagiti klienteda iti barangay tapno maikkan met iti umisu nga aksion ken intervention iti programa ti BNS.
Napagsasaritaanda iti yaatendarda iti pannakaaramid ti provincial; regional ken national congress ti BNS nga agsasaruno a maaramid ita a bulan ti Hulio ken Agosto 2017.
Innayon ni MNAO Garcia iti akem ti BNS a tumulong iti “Operation Taob” nga ipatpatungpal ti RHU ken ti DOH kadagiti barangay pakaseknan iti panagraira ti sakit a dengue.
Natratar pay dagiti issues ken concerns ket naballigi a napagsasaritaan dagitoy. Na-adjourned ti miting iti 11:48 A.M.
Dagitoy nga aksion ken inisiatiba ket paset iti programa ti Munisipio babaen iti panangidaulo ni Mayor Josh Edward S. Cobangbang iti agtultuloy a pannakaipromot ti Nutrision iti Munisipalidad a pakaisagutan dagiti umili. # (Web In-Action)
Posted by Bayan ng Cabugao, Ilocos Sur at 4:22 PM
Subscribe to: Post Comments (Atom)


text:
Sarita ni Danilo S. de Guzman
Maikatlo a Paset
Lalo pay a pinatangarko dagiti radarko a mangsagap iti saritaan dagiti dua a babbaket, nangruna ket adda pattapattak nga agpalastog manen ni ikit. Daytoy pay ket ti madi nga ugalina no maminsan, napuyot la unay ket uray la maikayab ti makangngeg no dina pay nasirok dayta a kababalin ni ikit.
“Talaga met a! Siguro nangabakka iti tung-it idi kal-man, ta adun sa dagiti grinoseriam. Adda pay karne ken ikan!”
Uso ngamin ti tung-it iti lugarmi apaman a malpas ti pangaldaw, lalona iti paraangan a nagbaetan ti balay da Manang Ibiang ken Manang Tilde; daytoy ti sentro ti tung-itan ken tuttotan iti purok.
“Saan, naabak ngarud. Ngem agroseria latta met a datao uray no naabak, aniakansa, mari. Kakaisuna a naaddaanak iti libre a panggroseria!” inggarik-gik pay ni ikit.
Kaslaak la nakangngeg a tuleng iti dayta nga insawangna. Natiritir la ket ngarud ti teng-ngedko, naibagtinko pay ti patongko a nakamasngaad. Timmakderak, naipigket dagiti matak iti agar-arab a baka idinto ta napasnek a dumdumngeg dagiti sarang a lapayagko. Kasano itan a naaddaan iti libre a panggroseriana ni ikit?
“Siguro, pinaw-itannaka ni Loida nga anakmo…?”
“Hu, bay-am daydiayen nga imut, mari! Bukodanna lattan ti kuartana no isu ti pagragsa-kanna. Ti salbag ketdi nga ubing, dina pay ammo datao a taliawen!”
Ania ngarud, ket lima met dagiti annakda ken ni Manong Dante ken agbasbasada amin. Makitaltalon laeng ni Manong Dante ken agtaraken iti baboy, kalding, manok ken pato iti ubrana, idinto ta domestic helper laeng ni Manang Loida. Dagiti tallo pay a kakabsat ni Manang Loida ket naikamangda iti sabali nga ili ken saanda a kayat iti makikabbalay ken ni ikit gapu iti ugalina.
“Inusarko laeng ti utekko tapno maaddaanak iti libre a groseria!” inggarakgak manen ni Ikit, ket nasiputak pay nga urayna la insipat iti apagapaman ti imana iti kannigid nga abaga ni Nang Ikka nga umis-isem a manglanglangit ken mangut-utob met ngata no kasano a naadddaan iti pangroseria ni ikit.
Naa, ania nga agpayso ti kayatna a sawen? Naipalabas dagiti matak iti naibaskag nga immaratiddog nga anniniwan ti lima a kadapan ken innem a pulgada a tayagko. Ti la sim-meksekseken iti mugingko a posible nga aramiden ni ikit tapno maaddaan iti libre a groseria.
Amangan no agsipdut ngatan iti pitaka wenno agdudukot? Wenno ag-shoplifting, agisukibot iti uray ania la ditan a banag iti serkenna a groseria? Wenno nasursurona metten ti agsalisi? Yad-adayom, apo, saan koma a, di pay ket mangibabainen? Ngem nautobko met laeng nga awan met ngata ti pulimi a kleptomaniac. Binabalawko ti bagik ta ti met la sumsumreken iti tuktokko.
Iti panagsina dagiti dua a baket, inin-inayadko metten ti nagna nga agturong iti tiangge ni Nang Ising. Nasangpetak ti baket a nakatapaya, nakalibbi, a kunam la no makasangsangit iti langana. Nagorderak manen iti ice buko.
“Ne, apayen, Nang Ising? Kaska met la nagminatayen,” inyangawko, ta di makatagtagari ken kasla aburido iti langana.
“Huh, balasubas a talaga ni Ikitmo a Banang! Bimmakbaketan a manglokloko iti padana a tao…!” insennaayna.
Saanak a nakatagari. Saanko pay laeng a masakayan ti kayatna a sawen. Isu a minatmatak lattan, kalpasan a kinagatko ti pingil ti saglilima a pisos nga ice buko a ginatangko kenkuana.
“Saan met gayam a pudno ti imbagana idi naminsan nga immutang a ninton Dante ti agbayad!”
Saanak latta a makatagari, ngem ketdi saanko nga insina ti agbalbalikas a perreng dagiti paningkitek kabayatan ti panangnutnutnotko iti ice buko.
“Immay gimmatang itay ni Dante. Imbagak a, ti innala ni Banang nga isu ti agbayad. Naklaat pay piman ta saanna kano nga ammo dayta a banag!”
Kunakto pay ket. Nagdikar man ngatan a ti gingginammolna—daytay bileg ti mahika negra iti sallapidingan a kanawan a dakulapna.
“Imbag la ketdin a ta inkari ni Dante a bayadanna daydiay apaman a maalana ti bayad ti inlakona a baboy.”
Naglako ket iti maysa kadagiti tarakenna a baboy ni Manong Dante iti maysa kadagiti partidor iti ilimi. Kastoy ti patakaran iti ilimi: palabsen ti dua nga aldaw sakbay a mabayadan ti baboy a ginatang dagiti partidor.
“Ay, saankonton a papauta-ngan pay, narigaten no siak ti maappog, Ambot!.”
“Rumbeng laeng dayta, Nang Ising…” ngem saankon nga intuloy ti nayonna iti sawek koma ta simmeksek iti utekko no sadino met ti pangal-alaan ni ikit iti panggroseriana idiay tiendaan ti ili, a kas nasaona itay ken ni Nang Ikka. Talaga nga adda la ketdi misterio nga ar-aramiden manen ni Ikit Banang.
Saan ngamin a makatagtagari ni Uliteg Mencio. Pakmer ni Ikit Banang, in short under de saya. Saan a kas ken ni amang a no makaunget ket umarrabis aglalo no agdikaren ti hay bladna. Saan ketdi a kanayon, ta ammona met a tipden ti riknana ken iyalikaka ti salun-atna.
Namak payen no pudno ti atapko nga agsipdut wenno agdukot ni ikit iti pitaka nga igroseriana? Di pay ket mangibabainen iti pulimi? Sus, yad-adayom, apo, amangan no mapagungetna manen ni amang ket makatosanna a dina oras!
Addan bukod a pamilia dagiti annak ni ikit. Awan ti makipagnaed kadakuada agsipud kadayta nga ugalina: napuyot ken managutang ngem natiwed met nga agbayad.
(Maituloyto)


text:
NARVACAN, Ilocos Sur – Kayarigan daytoy armored car a nainbolbar iti aksidente iti national highway sadiay Barangay Bantay, Abot, ditoy nga ili idi Nobiembre 29, 2017 ti maysa nga armory agsipud iti kaadu ti nasarakan dagiti inbestigador a paltog ken balbala iti uneg ti lugan.
Nakakustodia iti police station ditoy ti siam a 12 gauge shotgun, 6 caliber .38 revolvers, 2 a caliber .9mm pistol ken balbala ti 12 gauge shotgun, caliber .38 ken caliber .9mm. a nasukalan iti armored car a minaneho ni Gonzalo a nainbolbar iti aksidente sadiay Barangay Abot, Narvacan idi rabii ti Nobiembre 29.
Maipalagip a nagdinnungpar ti armored car a minaneho ni Gonzalo ken ti Toyota Corolla a minaneho ni Kenneth Molina y Carpio, 23, idi agarup 10:40 ti rabii ti nadakamat a petrsa, sadiay Barangay Abot a nakatayan ti uppat a tattao.
Napilaanen ni Gonzalo iti kaso a reckless imprudence resulting to multiple homicide, phycial injury and damagd to property.#


text:
Ni Jaime M. Agpalo, Jr.
(Tuloyna)
Agsublitayo manen kadagiti daniw a narukod ken addaan iti kabukbukodan a porma. Ta kas iti immunan a nasaotayo iti daytoy a kolum, napapateg dagiti addaan rukod ken porma a daniw ta gutugotenna ti abilidad nga agputar. Saan laeng a tapno maammuan ti istrikto a panagaramid itoy wenno ti disiplina ti daniw no di ket maipasango pay ti rumkuas a kinaragsak kalpasan a nakaputar. Kinaragsak ta maibilang a maysa nga ay-ayam ti panagaramidan ti daniw, kas iti cross word puzzle. Adda dagiti kaay-ayona ti agputar ken agsungbat kadagiti cross word puzzle, kasta met ti agaramid kadagiti narukod ken addaan porma a daniw. Saan laeng a hobby—past time wenno pagesman-pagliwliwaan no di ket ehersisio pay ti utek tapno saan nga ‘aglati’ a kunada.
Ti SEPTOLET ket maysa a porma ken addaan rukod ken disiplina a daniw a diak pay napadasan ti nangsurat. Nagababa a daniw. Ngem nagrigat met gayam a putaren segun ti disiplina itoy. Saan a bastabasta a daniw, ngem makaited met iti pannakapnek kabayatan ti panagputar ket lalon ti ipaayna a satisfaction kalpasan ti pannakaputar.
Ta ania ngamin aya ti Septolet? A seven line consisting of fourteen words broken into two parts. Both parts deal with the same thought and they should create a picture.
Daniw a pito a linia a buklen ti sangapulo ket uppat a balikas a napagkadua. Tunggal parte agpadada iti kaipapanan ket mangiladladawan iti maymaysa—ti tema.
Kinapudnona, maibilang daytoy a kategoria ti picture poem. Picture poem ta agiladladawan ti pakabuklan dagiti balikas.
No kasano nga iladawan ti maysa a banag, pasamak, inanimate object ken dadduma pay iti uneg ti pito a linia a nabingay iti dua ken addaan laeng iti sangapulo ket uppat a balikas, daytoy ti ibaskag ti panunot ti mannaniw itoy a daniw!
Kabayatan a sursuratek daytoy, nalagipko ni nag-senador Francisco ‘Soc’ Rodrigo, ti nalaing a mannurat, kolumnista, mannaniw-gimong, ken politiko. Kaay-ayok man a basaen idi 80s-90s dagiti dandaniwna maipanggep iti mapaspasamak iti gimong. Idaniwna ti kayatna nga ibaga—banag a naisalumina kadagiti amin a kolumnista. Dandaniw-gimong—no ania ti kangrunaan a mapaspasamak isu ti topiko iti daniwna. Rimmuar dagiti aginaldaw a daniwna kadagiti aginaldaw a pagiwarnak, ti ‘We Forum’ ken ti ‘Philippine Star.’ Tinuladtayo ti format ti kolumna nga isu met ti inusartayo iti aginaldaw a dandaniwtayo a rimmuar iti aginaldaw a pagiwarnak ti ‘Baguio Daily Vibrations’ idi late 80s-ken early 90s.
Mangaramidak man ngarud iti daniw a septolet. Nagpanunotak iti bumarbara a topiko. Maipapan iti kusikuti ti masungad nga eleksion. Nangrugin ti rigodon. Ti bumallasiw-kinelleng—no sadino ti narabraber ken naberberde a karuotan, sadiay ti pagaraban. Pumalpalatipoten ti tokar para iti March to Jerusalem—ti innagawan ti tugaw. Kagiddan ti pinniltakan iti rupa. Ti dinnadaelan iti nagan. Ti nalaing a sumao, ad-adu ti partena siempre, ngamin ti kari, taraon dagiti kali. Kumbet met ti buksit dagiti nakanganga ken kumanudkod-tuktok nga umili.
Dayta man a topiko!
Ngem kagudua ti aldaw a nakatugawak iti sango ti kompiuter, saanak a nakaputar iti daniw a Septolet! Narigat met gayam a tiliwen ti disiplina ti daniw!
Tay simple laengen! Ehemplo laeng.
Kusikuti Ti Panawen
Nangrugin tokar
Nalangsi panawen
Dara katapokan
Eksena agsublisubli
Agtaud dila
Sulek mata
Naitayab kari.
Ehemplo ti bilang ti linia ken bilang ti balikas ti daniw a septolet. Kastoy ti disiplina ti septolet. Saan a bilang ti syllables no di ket bilang ti linia ken dagup ti balikas, awanan met ti repetons. Nalaka-a-narigat. Ngem no agay-ayamka kadagiti balikas, makapnek ti Septolet!#


text:
Dagiti Kanta ni Lilith
siak ni Lilith, naggapuak iti tapok,
ti daga a nakadamilian iti bagi ni Adan.
kaing-ingasko ti Namarsua,
manipud iti dara nga umag-agos kadagiti uratko
agingga iti kudil a namagbalkot iti pakabuklak.
siak ti babai iti puon ti mansanas
a nangriing iti pannakalibay da Adan ken Eba
intedko kadakuada ti susi ti sirmata,
babaen iti panangkittabda iti nasam-it ngem nasubkar a bunga,
a naglaonan ti gita a nagtaud iti kaliskis ken saongko.
kadagiti matak agayos ti burayok
ti pannakapnek a mangdigos iti mawaw nga espiritu,
iti nalabbaga a bibigko bumukar ti nangisit
nga aningaas a mangdayyeg iti innem-gasut ket innem a pulo ket innem
a siled.
adda kaniak ti riniriw a lunod dagiti saibbek
ti naikannag a kararua dagiti maladaga
samiwengda a mangilillili kadagiti angel
iti maikalima a gloria.
kukuak ti gundaway a mapadegges
iti nangisit ken naabungotan a bulan,
ikayagko dagiti kawwet iti payyagko
tapno unasek ti tubbog ti darikmat
bagik dagiti lua ken dung-aw dagiti birhen a naiwawa
kuerdasda iti saning-i nga agpallailang
a danggayan ti asug dagiti mangrabrabi a tumatayab.
siak ni lilith, ti sabong iti tagainep,
ti segden dagiti agligsay a parbangon.
Ladawan: http://www.artmagick.com


text:
Bielorusia
Nagsasabtan: 53°N 23°E / 53°N 23°E
Ti Bielorusia (i/bɛləˈruːs/ bel-ə-ROOSS; Bieloruso: Бeлapycb, Panangibalikas a Ruso: [bʲɛlaˈrusʲ] Ruso: Бeлapycb, Бeлopyccия, Belarus', Belorussiya), opisial a ti Republika ti Bielorusia, ket maysa a napalikmutan ti daga a pagilian idiay Akindaya nga Europa,[5] agpakanawan a nabeddengan babaen ti Rusia iti amianan a daya, ti Ukrania iti abagatan, ti Polonia iti laud, ken Lituania ken Letonia iti amianan a laud. Ti kapitoliona ket ti Minsk; dagiti kangrunaan a siudad ket mairaman ti Brest, Grodno (Hrodna), Gomel (Homiel), Mogilev (Mahilyow) ken Vitebsk (Vitsebsk). Sumurok a sangapulo ket uppat a porsiento ti 207,600 kuadrado kilometro (80,200 sq mi) ket kabakiran,[6] ken dagiti kapigsaan a paset ti ekonomiana ket ti agrikultura ken panagpartuat.
Dagiti nagibasaran[urnosen | urnosen ti taudan]
- ^ a b c d "Bielorusia". Internasional a Pundo ti Panguartaan. Naala idi 17 Abril 2012.
- ^ "Distribution of family income – Gini index". GINI index. Worldbank. Naala idi 5 Enero 2014.
- ^ "2014 Human Development Report Summary" (PDF). United Nations Development Programme. 2014. pp. 21–25. Naala idi 27 Hulio 2014.
- ^ "Agnanayon a Panagin-inot ti Lawag nga Oras (DST) idiay Bielorusia". timeanddate.com. 19 Septiembre 2011. Naala idi 26 Nobiembre 2011.
- ^ UN Dibision dagiti Estadistika (1 Abril 2010). "Pagalagadan a Pagilian ken dagiti Kodigo ti Lugar a Pannakaidasig (M49)". Organisasion ti Nagkaykaysa a Pagpagilian. Naala idi 22 Abril 2010.
- ^ "Belarus: Tawa iti Oportumnidad (kitaen ti Tabla 15, panid 66)" (PDF). Nagkaykaysa a Pagpagilian.
- Bielorusia
- Dagiti pagilian idiay Europa
- Dagiti estado a kameng ti Mankomunidad dagiti Nawaya nga Estado
- Dagiti estado a kameng ti Nagkaykaysa a Pagpagilian
- Dagiti naserraan ti daga a pagilian
- Dagiti republika
- Dagiti pagilian ken teritorio nga agsasao ti Ruso
- Dagiti Eslabo a pagilian ken teritorio
- Dagiti estado ken teritorio a nabangon idi 1991


text:
Buruanga, Aklan
Ti Buruanga ket maysa a maika-5 a klase nga ili iti probinsia ti Aklan iti Filipinas.
Dagiti baranggay[urnosen | urnosen ti taudan]
Ti Buruanga ket politikal a nabingbingay iti 15 a barbaranggay.[2]
- Alegria
- Bagongbayan
- Balusbos
- Bel-is
- Cabugan
- El Progreso
- Habana
- Katipunan
- Mayapay
- Nazareth
- Panilongan
- Poblacion
- Santander
- Tag-osip
- Tigum
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Aklan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 23 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Aklan". Datos ti Populasion ti Ili. Dibision ti Panagsukisok ti LWUA. Naala idi 1 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)